text:
Sann-a
Sànn-a cumüne de 61.766 abitanti, cappulögu d'a pruvinça omónima.
Puntu de riferiméntu pe chi vö andâ vers'â Rivéa de Pärme, oppüre inte l'intrutèra.
Ö cappulögu Savuneize ö funxunn-a in ciü da "çentru metrupulitàn" pe' i culegaménti in curiéra o stradda ferrô in direçiùn dö vexin cunfin françeize e a Cósta Azurra.
Indiçe
- 1 Geografia
- 2 Breviscima Stóia de Sann-a
- 3 Evulusiùn demugràfica
- 4 Löghi de'nteresse
- 5 Mönumenti
- 6 Architetüe religiuse
- 7 Castélli, tûri, furtilissi e âtre strûtüe
- 8 Palassi e ville
- 9 Còlta
- 10 Manifestaçioin
- 11 Fèste, fée e sâgre
- 12 Persunalité lighè a Sann-a
- 13 Religiùn
- 14 Ecònumia
- 15 Sport
- 16 Futbàll (Balùn / Ballon)
- 17 Ballaneuo
- 18 Ciclismö
- 19 Amministrasiùn
- 20 Cuiuxitae
- 21 Onoreficènçe
- 22 Galleria fotugrafica
- 23 Vuxi currelæ
- 24 Cullegamenti a föa e Comunicaçioin
Geografia[Càngia | modifica wikitesto]
A çittæ a se tröa in-scia Rivéa Ligüre de Punènte, äa cunfluènxa di sciümmi Lavanestra e Letimbru (numme artificiò daetö int'o Seisentu aö Lavagnöa).
E spiaxe de Sann-a han ottegnüo a Bandéa Blö d'Európa int'o 2002, 2003, 2004, 2005, 2006 e 2007 . Anche ö portö türistegö dö Cü de Bö (a Végia Dàrsena; fòscia da ö Françeize Quai de bois, da ö vegiu Mö de Casce dö X secolo) ö l'a otegnüo o ricönuscimento int'i mæximi anni.
Breviscima Stóia de Sann-a[Càngia | modifica wikitesto]
Antigö çentrö di Ligüri Sabasî, a çittae a l'è stæta alleä de Cartagine int'a segunda guêra punica, cuntra Rumma (za alleä de Zena). Doppu differénti avegniménti alterni, Rumma a suttumette a-a fin Sann-a a l'inçirca int'u 180 p.d.C. e a-a denominn-a Savo, Oppidum Alpinum. Cun l'inprinçipio de migrasiùin de popöli Germanici, Sann-a a l'intra in decadensa e a vegne distrûta dö tüttö int'ö 641 da ö re lungubärdu Rotari.
Sann-a a se retìa sciü sutta äi Franchi de Cärlumagnu, divégne cuntéa, e a riprende a mercantezä in-scio mä. Doppu aspre lotte cu-i piräti saraceni, ch'i obligàn a l'imbastì diverse töri de avìstamento, a se custituisce Liberu Cumüne int'o 1191 (Hoc habet ex Coelis, q. sit Saona fidelis ö seiâ ö mottu mediêväle do Libero Cumüne).
Int'o XI secolo Sann-a, a l'inprinçipiu alleä cu a Repubbrica de Zena, a l'intraprende düe lotte ma anche forti intréççi cun lé, specialmente cö famiggia di Campufregusu, che cun di sö espunenti (Giänu I de Campufregusu ma, in pàrticoläre, Tumäsu de Campufregusu) a çerca d'inciantäghe inn-a scigniurìa persunä.
E lotte cun Zena i finiàn tragicamente pé Sann-a int'u 1528, cun a definitiva cunquista de Andrea Dóia. Stu fæto ö provòca 'na quantitæ de mórti e a demuliçoin de l'antighiscima acropöli cun a Catedräle de Santa Maria de Castellu (Santa Maria Assunta o, ascì, Santa Maria Maggiû) e in nümerö de custrussiuìn civili e religiuse, fin'anch'äa ciü grande pôrte de töri de famigge nobili.
Ö disastru ecònomico ö vegne però dal'interamento dùö pòrto (ch'u se stimma o fuisse, int'u primmo Trexento, int'i primmi 5 du Mâ Mediterraneo pe capacitæ de pescaggio de grosse nävi da carego).
Aö pòsto do 21% circa dö tesc-üu urban d'a çitae, demulìu leteralmente pria insce pria e reimpiegö pe'nterä ö bacin purtuäle, a séià custruìa l'impunente Furtessa du Prìamar, insc'ei rüderi de l'antïgö Oppidum romàn.
Da stö mumentö in avanti Sann-a a segue ö destin dä Repubbrica de Zena.
Stòicamente a l'a viscüu uùö sôùö mumento de mascimo splendòre ecònomico intr'a ä fin dö XIII e a meitè dö XIV seculo, ma anch'ö a l'è ricurdä da qarched'un anche cumme "a çittae di Pappi". Ünn-a de famiggie ciü blasunnæ d'a çittæe, i Della Rovere, a n'a avüu ben duì: Françesco della Rovere, ch'u seià Pappa Sisto IV, e sö neu Giulian della Rovere, pappa cun u numme de Giulio II. Prufitandu d'a parentella cun i Della Rovere, anche i Riario l'aviàn impurtanti puziçiuìn de putére, cumme Giömu Riario, ch'u divégnià Segnù de Imula e de Furlì.
Sisto IV ö l'è stætu Pappa da Cappella Sistinn-a (inn-a segunda Cappélla Sistinn-a a l'è propriu a Sann-a, cumme mausuleu di vëgi dö pappa), Giulio II ö "mecenate" de Michel'Angiu e de Raffaello. Sutta Giulio II i cuminçan o sö servixu e Guärdie Svissere, ch'ancùn inch'ö i portan in-sce a divisa o blâsùn da ruvia savuneize.
Int'o Setteçentu a çittae a recuminça quarche ativité mainä. Cun i növi cummerci a sciuìsce turna l'ärte, e Sann-a a se abelissce de palassî scignurili, ville e gexie.
Int'o 1809 a çittae a riçeive Pappa Pio VII, prixonné de Napuleun Buonapärte, da ö quäle l'antîga Fossavaria a l'è battezzä Via Pia.
Cun Rumma e Avignùn, Sann-a - cappulögu dö dipartimento françeize n°108 u de Muntenötte - a l'è staeta a 3a unica ätra sede üficiäle da storia da Gexia.
Int'o 1815 u Cungressu de Vienna u stabiliâ, cuntra u vurèi d'u Guvernu legittimu (sensa ûn ezercitu pe poreise fä varei), e cuntra u vurèi du Populu, l'annesciùn d'a cürtiscima Repübbrica Ligüre (zügnu-dixembre 1814) ai territóri du Reamme de Sardegna, cu-u quäle a intrià in t'o növu Rêgnu d'Itallia da o 1861. Vitóiu Emanuele II u l'aiva definìu pochi anni primma u populu "Canaglia Genovese", dunque u n'u gh'aea quellu ch'u se ciamieiva ûn raportu de amù fra o Re növu e a sö Gente.
Sutta l'amministrasiùn Napuleonica du prêfettu Gilbert Chabrol de Volvic, a çitae a vedde ûnn-a lenta ma següa repreisa, ch'a l'avià cumme nôdu vitäle a vegnüa da ferruvia e pœ, in t'u 1861, l'avertüa du stabilimèntu de ferrée Tardy & Benech, semensa da revuluçiùn indüstriäle savuneize.
A stòia da siderürgia int'a fidelissima a finìa sölamente 130 anni ciü tärdi.
In t'a segunda guèra mundiäle a sitae a l'a subìu pesantiscimi bumbardamenti aérei ufficialmente pe a presénsa de indüstrie belliche e dö pòrto, ch'i l'an pruvucou grävi danni, specie ai antighi quartê da zona pòrtuäle. Intensiscimu ö l'è stætu ö bumbardamento navâ do 14 zugnu 1940 quande Sann-a, inütilmente difeiza da e batterie in-scia còsta e da ûn trénu armou appustou a Arbisöa Süperiure, a l'è stæta bersaggio de ciü de çinquesentu córpi d'artiglierìa sparæ dä a marinn-a françeize.
Int'o dopuguëra e scìnno äi anni setanta a çittæe a sè svilüppä cumme çentru industriâ e marittimö. A l'è in trasfurmasiùn aspirandö a êse polö d'attraçiun türistega dai anni növanta, doppu vint'anni de stagnaçiun duvüi äa prufönda crisi indüstriâ cun a fin de diversi stabilimenti.
Int'o periudo tra ö trenta arvì 1974 e mazzu dö 1975 Sann-a a l'è stæta vittima de "Bömbe de Sann-a" cioè de attentöti terruristici che faxeivan pàrte de ûn prögetto Naçionale.
Äa giurnä de inchö Sann-a a l'è a porta prinçipäle de inträta ai löghi turistici de l'intrutæra e da Rivéa de e Pärme, e cittæ türistica a l'é mêxima. Sann-a a l'è anche in impörtante aprôdu pe cruxaeae du Mâ Mediterraneo.
Evulusiùn demugràfica[Càngia | modifica wikitesto]
Abitanti censiti
Löghi de'nteresse[Càngia | modifica wikitesto]
Sann-a, Arbénga, Arasce, Nöi, Spotorno, Ôze, U funzo dìa Ciann-a, O Finà, A Moenn-a d'Arbisseua, D'äto d'Arbisseua, Väze,
Mönumenti[Càngia | modifica wikitesto]
Tütti i giurni da e ue 18:00, chi se tröva in Ciassa Goffredo Mameli u se ferma p'aricurdäse d'i cadüti dei tütte e guère ai 21 rintucchi d'a campann-a, un per lettera de l'alfabeto itallian, premiò dai sitadìn cumme munumentu a-a Paxe.
Architetüe religiuse[Càngia | modifica wikitesto]
- Cappélla Sistinn-a de Sann-a
ünica ätra existente utre a-a selebre Cappélla Sistinn-a de Rumma, vusciüa da u Pappa Savuneize Sisto IV della Rovere cumme munümentu de sepultüa di sö vêgi. Restòurò ch'u nu l'è tanti anni.
- Cattedräle de l'Assunta
A l'è staeta custruìa pé via de demulisiuìn zeneixi de l'antìga Catedräle insc'ou Colle d'u Prìamar. A cunserva au sö internu divèrse ópere de riguardu (timpanu d'u purtäle, funte batéximäle, cruxe de märmu, pürpitu, tütti de l'antìga Catedräle d'u Prìamar).
- Taccòu a-a gexia u gh'è u müseu d'u Tesóru, dunde u se pö amiä di quaddri de na çerta impurtansa (Mêstru de Hoogstraeten, Tuccio D'Andria, Luca Cangiaxo, Ludovico Brea, Giovanni Mazone) e interesanti ogetti d'ärte säcra (cianæe, pasturäli, reliquai ecc..). Tra i ciü belli d'Italia e, a dîta d'i mascimi cunuscitûri italièn de arte scultorea lignea, cunsciderandu u sö periudu de realizasiùn tra i ciü rari e belli d'Európa, u se pö amiä u magnificu côru ligneu, anche lé de l'antìga Catedräle insc'ou Collea e òua deré a l'âtä maggiù.
- Santuàriu de Nóstra Scignùa d'a Misericórdia, o Santuàriu de Sann-a, tiò sciü doppu l'Apparisiùn au Beätu Antógnu Bótta. Taccòu a-a gexia u gh'è in müseu ch'u chögge ogetti d'ärte säcra e ex voto.
- L'âtóiu de Nóstra Scignùa d'u Castellu, proclamòu munuméntu nasiunäle, u óspita u monümentäle politticu pittüö da Vincenzo Foppa e Ludovico Brea int'u 1490. Interesànti anche due impunenti càsce prucesciunäli.
- Gexia de San Dalmasiu a Lavagnöa, a cuntégne in politticu pregévule de Bernabê da Módena.
- L'âtóiu d'u Cristu Resortu: u l'è puscìbile amiä dréntu in pregévule côru ligneu d'u quattrusentu de schöa tedésca, e inn-a càscia prucesciunäle d'Anton Maria Maragliàn.
- Gexia de Sant'Andria: d'u Settesentu, a cunserva dréntu inn-a bella Madonna cu-u figgiö de Defendente Ferrari.
- A Certusa de Loreto: custruìa da Steva Embruno in t'u 1480 e, pói, ingrandìa. A l'è staeta foscia tiä sciü insc'ou precedente Castellu de Loreto
- A gêxia d'a Madonna du Munte.
- E gexie de Lêze.
Castélli, tûri, furtilissi e âtre strûtüe[Càngia | modifica wikitesto]
- A Turetta (Tûre di Pilóti o de Leon Pancaldo) Puzisiunô in Ciassa Leon Pancaldo, custruìa in t'u XIV seculu a l'incruxiu strategicu du portiu, a lìè divegnüa l'embléma da sitae.
- A Tûre du Brandäle (a Campanassa) cun e vexinn-e tûre Corsi e Riario (Guarnero) e u Palassiù de l'Anziania, cun pärte d'u cumplèssu de San Pê u Vêgiu, che pe brêve mumentu a l'è staeta Catedräle pruvisóia.
- A Furtessa d'u Prìamar: (parolla de etimulugia ben dibattüa) custruìa insc'ou Colle du Prìamar dai Zeneixi da u 1542 doppu a cunquista definitiva d'a sitae in t'u 1528. A inglóba ascì a Loggia d'u Castéllu de Santa Maria o Castéllu Növu, d'u 1417.
- U Castellu d'u Sperùn: d'u castéllu mediêvöle u rèsta qarche tóccu de miagge insc'ou Muntexellu, deré a u teätru Gabriellu Ciabréa ( Gabriello Chiabrera ).
- U Castellu de San Zorzu : tersu castéllu mediêvöle d'a sitae, u l'è supravisciüu scinn-a'u XVII seculu, quande un scciöppu d'a Santabarboa u l'a destrütu cumpletamente faxendu ascì 850 mórti. Quéllu che u ne restäva de e fundamenta u l'è staetu demulìu a l'inprinsipiù d'u 2007.
- U Punte Filippo Maria Visconti: u se tröva a u cunfìn d'i cumüni de Sann-a, Vuè e Cüggèn , u l'è staetu custruìu in t'u 1434 foscia in se bäsi rumäne. Doppu a recentìscima, cumpléta demulisiùn d'a pärte a punente d'a strûtüa (rampa d'inträta e poggiù de l'arcä), u munüméntu u l'è staetu snatürö cun inn-a segunda arcä de ciüméntu (!), in te l'annu 2000.
- U punte de San Giacomo : insc'ou cólle cu-u maeximu numme, u l'è staetu faetu custruì da Pappa Sistu IV in t'u 1482 pe ünì u Muntexellu au colle d'u Mangiaguadagno (inchö Colle de San Giacomo).
Palassi e ville[Càngia | modifica wikitesto]
- U Palassiu Della Rovere: ópera de l'architettu Giulian da Sangallo. U l'è faetu custruì da u cardinäle Giulian della Rovere, che pói u saiâ Pappa Giulio II (in occaxùn d'a sö elesiùn au puntefegä, i saiàn misse in te diverse miagge d'a sitae de lapidi e ärme ruveresche, e ciantae èrbi de rûvie pe-e stradde mêstre); l'inprinsipiu d'i trâvaggi l'è daetu u 4 frêvä 1495 sutt'a-a suvrintendensa de Urban Vegerio, sö prûcüatù; in t'u 1496 i vêgnan cattae de ca' a l'ingìu pe ingrandî u Palassiu, che peró u restià incumpiüu (se ghe fae câxu, miae e culonne de l'intrâta: i l'aviévan duvüu êse pärte de in cuntestu, cumplêtu de ärma ruveresca, ea.)
U prugettu u l'è du fiurentìn Giuliano da Sangallo, magister petrarum et picator, giüttò da Mattê De Bixono, magister picator sive picha pietra. In t'u 1500 a u da Sangallo e a sö néu Bernardo i Ansièn d'a sitae i acórdan a sitadinansa savuneize in benemerensa d'u prugèttu. U sélebre architettu (1445-1516) u custruìsce ascì, pe' Loenzo o Magnifico, e ville fiurentinn-e de Poggio Imperiale e de Poggio a Caiano. Sempre d'o Sangallo i sun diversi trâvaggi a Rumma e a Perüggia. Fra i ätri, a l'è staeta aluggiò in te stu palassiu a Reginn-a de Spagna Germana de Foix, muggié de Ferdinando II d'Aragona (che u l'e staetu ospite in t'u Castéllu Növu ), da u 26 zugnu 1507 (in occaxiun d'u vertixe eurupéu - Cunvegnu de Sann-a ).
- U Palassiu d'e Balle, o Palassiu Delle Piane, in stile Liberty.
- U Palassiu d'i Pavùi, in Via Paleocapa.
Còlta[Càngia | modifica wikitesto]
Müséi[Càngia | modifica wikitesto]
- Müséu çivicu Storicu Archeologicu de Sann-a.
- Müséu du Tesoru da Catedräle de Nöstra Scigniùa d'a Misericórdia.
- A quaddrerìa du Semenäiu Vescuvile: a óspita inn-a sentanä de pittüe p'ou ciü de schöa Ligüre. Tra i artisti ciü 'mpurtanti se nótan: Giuacchin Axou, Giovanni Battista Carlun, Giovanni Beneitou Castigiun dîtu Il Grechetto, Antoniu Travi, Carlu Gioxeppe Ratti, Paolu Giömu Bruscu. Ciütóstu interessante inn-a crûxe de legnu du quattruçentu de schöa catalann-a.
- A Pinacuteca çivica.
Manifestaçioin[Càngia | modifica wikitesto]
- A Prucessciùn du Venerdì Santu: a se tégne u Venerdì Santu d'i anni päri. A l'è unn-a de ciü impurtanti d'Europa pe' via de sö Casce d'u Maragliàn
- A Sfiläta storica d'u Liberu Cumüne, u 10 de arvì
- A Pôsa in mä d'i lümìn: in t'a seiann-a d'u 14 agustu. U mä u l'è illüminö da miggiae de lümìn galegianti insce l'aegua.
- I föghi d'aestae: föghi artificiäli a tempu de müxica.
- U Primmu Mazzu: tradisiunäle curteu de mêsi e lavuratûri purtuäli pe-e vie du centru sittadìn.
- U Cunfögu: u 19 dixembre: oua in Ciassa Sistu IV, u se tegne l'antighiscimu cerimuniäle de sende u seppu e tiäne föa previxuìn pe l'annu a vegnì. U cunfögu l'è abellìu da in curteu storicu.
- In t'e vixinanse: U Carnevalöa, a Löa
Fèste, fée e sâgre[Càngia | modifica wikitesto]
- U 18 märsu a l'è a Madónna d'a Misericordia, Matrunn-a de Sann-a
se séndan gran pire in t'u Letimbro in t'a nötte d'a vigilia. Pe a sitae i se sendan i lümin e e lüminäie. A festa a riva a u mascimu con a Prucessciùn au Santuarriu de Sann-a.
- A Festa de Santa Ritta u 22 de mazzu. A l'è in t'u quartê cu-u meximu numme in mercô cui banchetti tradisiunäli pe a vendita de röse.
- A Festa de Santa Luçia u 13 de dixembre. Gran mercô in t'a a sitae (via Paleocapa).
Persunalité lighè a Sann-a[Càngia | modifica wikitesto]
- Gio Agostino Abate, Crunista
- Francesco Accornero, Piuniere da a indüstria
- Attilio Acquarone, Müsicista e cumpusitû
- Ambrogio Aonzo, Mêgu e filantrupu
- Valerio Baçigalô, purté zugou d'a Nasiunäle de Futbàll
- Antonio Baglietto, Patrióta
- Anton Giulio Barrili, Garibaldìn, scrîtû, puéta e giurnalista
- Tomaso Belloro, Storicu e eruditu
- Angelo Bevilacqua ("Gin"), Eróe d'a Resistença
- Isidoro Bonini, Inzegnê
- fra Giovanni Bono, Piuniere d'a stampa e agustiniàn
- Paolo Boselli, Prescidente do Conseggio de i Menestri, menistro.
- Antonio Botta, Biou Veggente da a Madónna de Misericórdia
- Francesco Bourninquez, Pionie da a industria
- Cesare Crugni, Scultô cappuscôa da Scultomaieutica
- Vittore Branca, letterô, filologo, accademico de i Lincei
- Libero Briganti, Eróe d'a Resistença
- Antonio Brilla, Scultô
- Paolo Gerolamo Brusco, Pittô
- Domenico Buscaglia, Pittô
- Cristoforo Colombo, Navegatô e Esploratô
- Giovanni Caboto, Navegatô e Esploratô
- Giano I di Campofregoso, doge de Zena
- Giano II di Campofregoso, Scignöo de Sann-a e doge de Zena
- Tomaso di Campofregoso, Scignöo de Sann-a e ciù votte doge de Zena
- Canepa (f.lli), Piunieri da a industria da fruta candïa
- Carissimo & Crotti Inzegnei, inventoi do scistemma funivïaio de i carbon
- Gio Batta Cassinis, Zuista e ommo politico
- Giuseppe Cava, (Beppin da Ca') Poeta
- Gilbert Chabrol de Volvic, Prefetto dappeu da a Senna
- Gabriello Chiabrera, letterô
- Luigi Corsi, Senatô do Regno e scindaco
- Renata Cuneo, Scultrice
- Michele da Cuneo, o Michele da Cunio, Navegatô
- Del Carretto, Marcheixi de Sann-a
- Francesco Della Rovere, Papa Sisto IV
- Giuliano Della Rovere, Papa Giulio II
- Bonifacio Del Vasto, Marcheise
- Emanuele Dellepiane, Industriâ da a acconsa
- Lazzaro De Maestri, Pittô
- Ansado De Mai, Ammiraggio
- Andria Antonio Doberti o De Oberti, Müxicista
- Carlo Donat Cattin, politico
- Daniele Fabiano, Pittô, architetto
- Fabio Fazio, conduttô da a televixon
- Mario Fazio, giornalista e studioso
- Pietro Formica, Biou
- Antonio Forzano, patrióta e Müsicista
- Giuseppe Frascheri, Pittô
- Giovanni Battista Frumento, Scultô
- Pietro Gara, Storico
- Tomaso Garassino e Vincenzo Garassino, Intarsiatoï
- Pippo Garibaldi, Politico, filantrupu soçialista, avvocou
- Pier Gerolamo Gentilricci, letterô, poeta, storico e filosofo
- Vincenzo Gioberti, Abate, deputô
- Pietro Giuria, patrióta, letterô, poeta
- Domenico Giuria, Numismatico
- Orazio Grassi, Sciensô gesuita antagonista de Galileo e artista
- Grondona, (f.lli), Piunieri da a indüstria edile
- Ernesto Guala, Scombattente
- Enrico Guercio, Marcheise e consigliere imperiâ
- Bartolomeo Guidobono, Pittô
- Incisa, famiggia patriçia
- Gio Policarpo Lamberti, Erudito, filantrupu e benefattô
- Gerolamo Lavagna, Miscionäio
- Virgilio Felice Levratto, Zugou çentrattaccu d'a Nasiunäle de Futbàll
- Lottero (fam.) Mercanti e navegatoï
- Martinengo (fam.) Patrioti e letterati
- Arturo Martini, Scultô
- Bernardo Mattiauda, Zuista e letterô
- Giuseppe Mazzini, patrióta, fu prexonê a Sann-a
- Migliardi & Vené, Piunieri da a indüstria meccanica
- Alfonso Maria Mistrangelo, cardinâ zà arcivescovo de Firense e letterô scolopio
- Agostino Monti, Cronista e storico
- Domenico Nano, scrïtô e poeta
- Rinaldo Negri, Piuniere da a indüstria elettrica
- Giuseppe Nervi, Zuista e letterô
- Filippo Noberaso, Storico
- Beato Ottaviano, religioso
- Pietro Paleocapa, Inzegnê e menistro
- Leon Pancaldo, Navegatô
- Christian Panucci, zugou de balon
- Sandro Pertini, VII Prescidente da Repubbrica
- Giuseppe Pizzardo, cardinâ
- Vittorio Poggi e Poggio Poggi, Storici e letterati
- Leopoldo Ponzone, letterô
- Paolo Pozzobonello, Astronomo, discepolo de Galileo Galilei
- Luigi Sambolino, Piuniere da a indüstria tipografica
- Giovanni Agostino Ratti, e Carlo Giuseppe Ratti, Pittoï
- Pippo Rebagliati, patrióta, scindacalista, scombattente
- Urbano Rella, Capitan de Galea, eróe da a battaggia de Lepanto
- Riario, famiggia patriçia dappeu ramificâ a Pesaro
- Gio Stefano Robatto, Pittô
- Mario Rossello, Pittô
- Giancarlo Ruffino, Senatô
- Carlo Rosselli e Nello Rosselli, Politici do Regno e scrïtoï
- Sacco, Famiggia de magistrati e mercanti
- Ambrogio Salineri e Giulio Salineri, Archeologi e letterati
- San Nazario, predicò e se ritirò a Sann-a
- Sansoni, casatta patriçia
- Santa Maria Giuseppa Rossello, Fondatrice da a Congregaçione de e moneghe de Nostra Scignòa da a Mesericordia
- Giuseppe Saredo, Zuista e Senatô
- Guglielmo savonese, Magistrato Capitan do Popolo
- Camillo Sbarbaro, Poeta
- Pietro Sbarbaro, Öotô, giornalista, polemista
- Pietro Scotti, Economista e Senatô do Regno
- Ignazio Scotto, Intarsiatô
- Giovanni Servettaz, Inzegnê, Piuniere da a indüstria metallurgica
- Silvestre & Allemand, Piunieri da fruta candïa
- Benedetto Maria Solari, Teologo
- Sormano, Fam. de architetti e scultoï
- Cesare Tallone, Pittô
- Giuseppe Tardy e Stefano Benech, Piunieri da a indüstria metallurgica Tardy & Benech
- Massimo Tammaro, capo formaçion de e Frecce Azzurre
- Tomaso Torteroli, Storico
- Lorenzo Traversagni, Umanista, scrïtô
- Filippo Turati, letterô soçialista e deputô
- Franco Varaldo, Senatô
- Vegerio, famiggia patriçia
- Giovanni Vincenzo Verzellino, Cronista e storico
- Giuseppe Viglienzoni e Angelo Viglienzoni, Industriaï do veddro
- Angelo Visca, Anatomista
- Benedetto Walter, Petroliè
- Francesco Zunini, Mêgu, patrióta, filantrupu e politico
- Franco Zunino, politico
Religiùn[Càngia | modifica wikitesto]
Sann-a a l'è a sede vescuvile d'a Diocesi de Sann-a/Nöi. U Santuariu de Sann-a u rivéste da seculi in-a impurtansa particuläre, cun i pelegrinaggi d'ogni pärte de l'Itallia. A Madónna de Sann-a a l'è staeta incurunä da Pio VII - prexuné de Napuleun Buonaparte a Sann-a - int'o 1815. Sann-a a l'è stæta cun Pio VII sede ufficiäle dö Papätu, cumme Rumma e Avignùn , scibén pe' in periudu sci cürtu.
Ecònumia[Càngia | modifica wikitesto]
Ö pòrto de Sann-a ö l'è estremamente impurtante int'e l'ecunumìa dö cappulögu. Difæti, pe' impurtansa, traffegö de mercansìe e cumme aprôdu de crûxæë, l'è ö segundö dä Liguria doppu Zena. Tütto ö cumprensóiu purtuäle, trâvaggiandu in sinergia, ö ófre impurtanti sbucchi au mä pë e indüstrie do Hinterland piemuntèise e lumbärdu. Sann-a a l'è inn-a çittæe attiviscima int'o settöre crûxeristigo, cun a sö modèrna ed efiçiente staçiùn marittima de reçente costruìa, in Project Financing co a cömpagnia de navegasiùn Costa, dunde fan atualménte scâ diverse ätre cumpagnìe. A Staçiùn Marittima a l'è stæta prugettà da l'architettö catalàn Ricardo Bofill. A strûtüa a riseìve tütti i anni çirca 800.000 türisti. A quésti se dêvan zunze i passeggeri (quaexi 2.000.000 int'a sûla aestae - annä 2006) ch'i se imbärcan da ö Terminäle Traghètti de Pórtiu Vuè. Int'i anni settanta, primma da grande crisi industriäle da chimica e de l'açò, Sann-a a l'è rivä a êse a 7a çittae d'Italia pe' redditö pro-capite
Rilevante ö l'è ascì u setture tersiàriu e ö turìximu cun destìn lucäle.
Sport[Càngia | modifica wikitesto]
Futbàll (Balùn / Ballon)[Càngia | modifica wikitesto]
A ciü seguìa squaddra locäle a l'è quélla dö Sann-a (Savona Calcio). Intra i ciü grandi campiuìn Savuneixi i van ricurdae Valerio Bacigalupo (naçionäle) e Felice Levratto (vegnüu famöso pe a putensa dö sö tìu, che suvénte ö sgarbäva e rèi (ch'i nu l'éan ancùn de nylon). Ö sport de Sann-a ö vanta inn-a Coppa Italia cun ö Vuè (1922). Ö Sann-a ö l'è rivò, primma dö Girun Ünico, aö quärto pósto in Serie A. Ai giörni nóstri ö Sann-a ö zöga inta Primma Divixion.
Ballaneuo[Càngia | modifica wikitesto]
Sann-a a vanta inn-a squaddra de balla-nöu (Ballaneuo) da anni int'a serie A1: a Rari Nantes Savona. Int'a sö stóia a l'a vintö: 3 Scudetti (1991 - 1992 - 2005); 2 Cöppe LEN (2005 - 2011, l'equivalente d'a "Cöppa UEFA" du futbàll); 3 Cöppe Italia (1990 - 1991 - 1993)
Ciclismö[Càngia | modifica wikitesto]
Ö 6 zügnu 1991 a 11a tappa dö Gìu d'Italia 1991 a l'è rivô a Sann-a cun a vitöia de Max Sciandri.
Eddy Merckx ö l'è legö aä Ligüria pe' l'avégniméntu foscia ciü misteriusu da sö carriéra: int'o 1969 , cun indóssö a maggia rösa dö Gìö d'Itallia, ö l'è trûvö puxitivu a l'antidóping doppu a tappa de Sann-a e ö vêgne squalificö. Ö abandunn-a a gära cianzendu sensa riêscì a dä spiegaçoin. I culpevulisti i trôvan a spiegaçoin de inn-a superiuritè cuscì fórte insce i ätri. I inucentisti i sustégnan l'idéa dö cumplóttö anche pérchè i curridùi, in te stu periòdö dä stóia dö ciclismö, i accettävan ancùn buttiggétte da beive da ö pübblicö, ch'i purèivan dunque cuntêgne quarsciasci côssa.
Amministrasiùn[Càngia | modifica wikitesto]
Scindico: Federico Berruti (Centro-Sinistra) dal 30/05/2006
Çentralìn del comune: 019 83101
Email del comune: informa@comune.savona.it
Cuiuxitae[Càngia | modifica wikitesto]
- Sann-a a l'è cunusciüa e a l'è famûsa anche cumme çitae du chinottu, cun inna speciale variêtae lucäle. A-a fin du XIX seculu a l'ea u magiùre sentru d'espurtasiùn mundiàle inerènte stu tipu de agrümme.
- In t'o Trexento Sann-a a l'a avüu in mumento ch'a l'aeiva inn-a populasiùn stimä a ~ u 150% de quella de Rumma.
Onoreficènçe[Càngia | modifica wikitesto]
A Çittæ de Sann-a a l'è stæta decorâ cun a Medaggia d'Oö aö Valöre Militâ , ö 19 settembre 1974, cun a seguènte mutivaçoin:
( 8 settembre 1943 - arvî 1945 )
Galleria fotugrafica[Càngia | modifica wikitesto]
-
-
A cà de Domenico Colombo, puè de Cristoforo
-
Sann-a da a Madonna dö Mönte


c: text/html

text:
Claudio Monteverdi
.
Claudio Giovanni Antonio Monteverdi, nasciûo o 15 Mazzo 1567 a Cremonn-a e mòrto o 29 Novembre 1643 a Venessia, o l'è stæto 'n composcitô italian.
O l'ha fæto a transixon tra a tradission polifonica e madrigalista do seccolo XVI e a nascita do dramma lirico e da òpera into seccolo XVII. O l'è a figûra ciû importante into tranxito da-a mûxica do Renascimento verso quella baròcca.
A 15 anni o l'ha pûbbricòu e sêu primme êuvie. Tra 1587 e 1638 o l'ha pûbbricòu êutto collessioîn de madrigali, inti quæ o fa vedde o sêu dominnio da tecnica madrigalista.
L'òpera "Arianna" (1608), c'a s'è perdûa tûtta eçetto o çelebre "Lamento", a ghe l'ha fæto diventâ veramente famoso.

robotstxt: allowed

filter: keep


text:
Charles Babbage
Charles Babbage (Totnes, Devonshire, 1791 - Londra 1871) matematico ingleise noto specialmente pe di studdi e di progetti relativi a de macchine carcolatrixi aotomatiche, tra-e quæ quello da macchina analitica (analytical engine): o progetto, mœüao intorno a-o 1834, o no fu mai portao a concruxon, nonostante l'appoggio di collaboratoî e e risorse economiche fornie a Babbage da-o parlamento e da-a regiña. L'é çerto che o fallimento de questo progetto, ch'o l'ea tra l'âtro concepio in termini puamente meccanichi, o scoraggì pe un pó de tempo di urterioî finançiamenti in questa direçion. Tuttavia a ciarezza de çerte intuiçioin, succescivamente repiggiæ da George e Edward Sheutz, fan da macchina analitica o primmo veo antenato do moderno elaboratô elettronico. Into progetto de Babbage, de fæto, son za presente e distinçioin tra a memoia (store) e l'unitæ centrâ de elaboraçion (mill). A sequença de opiaçioin, premonitrixe do moderno concetto de programma, a l'ea, into progetto de Babbage, affidâ a doe serie, relativamente indipendente, de schede perforæ, a primma de quæ a doveiva controllâ a memoia e a segonda l'unitæ centrâ.


text:
Benvegnûo!
Sto scîto o l'arechéugge e persónn-e interesæ a dêuviâ e/ò svilupâ 'na versción in zenéize do célebre browser da fondaçión Mozilla. A traduçión a l'é scrîta co-a grafîa ofiçiâ de l'Académia Ligùstica do Brénno.
Belìn che novitæ!
Ancheu o zenéize o l'é a prìmma léngoa regionâle ch'a l'é 'na léngoa ofiçiâ de Firefox!!
Coscì òua ti gh'æ dôe poscibilitæ: ò ti descàreghi a versción conplêta (pe Windows, Linux, Mac/OS) ò ti peu instalâ i language pack che sèrvan a cangiâ a léngoa do teu navegatô in zenéize. Pe savéine de ciù, vànni a-a pàgina di descaregaménti òpûre vànni inta
pàgina ofiçiâ in zenéize de Mozilla!
Ti ne veu agiutâ?
Chi voêse agiutâ a svilupâ e pròscime verscioìn o peu scrîve inta seçión "Contàtti". L'é inportànte che a traduçión a ségge de lóngo inta grafîa ofiçiâ che ti peu trovâ into scîto de l'Académia Ligùstica do Brénno.
Òua sémmo ànche into Facebook.com e Mozilla.org!!
Vànni inta nòstra pàgina de Facebook e devénta fan: Sciàcca chi!
Gh'émmo ànche a pàgina de Mozilla co-i nòstri conponénti azónti pe Firefox: Sciàcca chi!
No ti ghe n'æ abàsta? Alôa ti ne peu segoî in sciô Twitter: Sciàcca l'öxelìn bleu!
Da no crédde! Òua ti peu navegâ con Opera in zenéize
Te piâxe de ciù navegâ con Opera? Nisciùn problêma, gh'émmo ascì o navegatô Opera in zenéize: Sciàcca chi pe anâ into scîto binéllo de Opera in zenéize!

Sto scîto o dêuvia a GRAFÎA OFIÇIÂ


text:
Corsega
Dati geograffici e generâli[Càngia | modifica wikitesto]
Corsega (franséize: Corse, italiàn: Corsica), a l'è 'n'ìsöa scituä a sûd d'a Liguria, a ovest de l'izoa d'Elba e a nòrd d'a Sardegna.
Scin da-o 1768 a l'è parte d'a Fransa (con 'na breve interûssiôn).
Grandi òmmi son nasciui inta Corsica, comme Napolion Bonaparte.
A g'ha 'na sûperfixe de 8.680 km² e 'na popolassiôn de 272.000 abitanti.
A sêu capitâ a l'è Ajaccio.
A no l'è 'na region franséize ma solo 'na collettivitæ teritojâ, a "Collectivité Territoriale de Corse". 'Sta forma diversa de ciammâse a ghe da a poscibilitæ de godî de ciû pöèi relativo che e âtre regioin d'a Fransa.
Lenguistega[Càngia | modifica wikitesto]
E lengue offiçiæ son o corso e o franseize. O corso o l'è de origgine romansa e o g'ha de conescioîn co-o toscàn e co-o dialetto de l'ìsöa de Capraia. A Bonifacio e Calvi se pârla 'n dialetto scimile a quello d'a Liguria, c'o l'è ancon parlòu inte schêue elementâri ma d'apprendimento non obbligatojo.
Economia[Càngia | modifica wikitesto]
O tûriximo o rappresenta 'n fattô essençiâ inte l'economia corsa. O climma tempiòu de l'ìsöa, o bello paisaggio e a mävegiosa costa fan ne fan 'na destinassion popolâ tra tûristi françeixi e de tûtta l'Europa oçidentâ. Però, o tûriximo o no l'è stæto tanto svilûppòu comme in âtre parte d'o Mâ Mediterraneo e o l'è ancôn relativamente vergine. O se conçentra in generâle inte l'àrea vexin a Porto Vecchio e Bonifacio int'o sûd, e a Calvi into nòrd-òvest de l'ìsöa.


text:
Raggi x
I raggi x sun radiassioin ionizzanti, in graddo de formä in ta mateia che colpiscen cobbie de ioni e de eccitä i atomi.
Tittolo[Càngia | modifica wikitesto]
Natüa di raggi x[Càngia | modifica wikitesto]
I raggi x sun ônde elettromagnetiche, cuscì comme i Raggi gamma. Caratteristica di raggi x a l' è quella de esse emissi da l'atomo in conseguensa de a tranxizion di elettruin da un orbitale ciù esterno a un ciù interno .
Raggi x artificiali[Càngia | modifica wikitesto]
Inviando un fascio de elettruin acceleræ cuntra un bersaggio (metallo pesante) se genera artificialmente raggi x. Questo fenomeno o se ciamma radiassion de frenamento perchè o l'è dovüo ä decelerassion sübia dai elettruin in te l'ürto. O vantaggio di raggi x artificiali o consciste in to fæto che se pöen emette solo in to momento che sun necessai (ad esempio pe utilizzali in meixinna o in indüstria). Viçeversa l'emiscion di Raggi gamma a nu pö esse controllä dall'esterno. I raggi x artificiali sun döviæ in campo medico, segge pe a diagnoxi (radiologia) che pe a cüra (radioterapia).
In te cose consciste i raggi x ?[Càngia | modifica wikitesto]
Trattandose de ônde elettromagnetiche, i raggi x sun costitüï da quanti privi de massa e de carega elettrica.


text:
Quechua
A léngua quechua (pronûnsia: chèciua) o quichua (pronûnsia: chìciua) a l'è parlä attraverso l'òvest d'o Sûdamerica, essendo a quârta ciû desteisa inte l'Americhe e a léngua nativa ciû parlä d'o continente, seguîa da-o Guaranì e l'Aymara.
O sêu nomme o deriva da "qhichwa", «zona tempiä», e a l'ëa a léngua de l'Impeo Inca, dominante inta zona d'e Andes sûdamerican-e primma de l'arivo d'a colonizassiôn spagnòlla.
E costitûssioîn de Bolivia, Ecuadòr e Perù, diciàran e léngue native d'ògni Pàize (tra quelle o Quechua) comme segônde léngue d'arente a-o spagnòllo.
A l'è ofiçiâ in Perù, Bolivia, Colombia e l'Ecuadòr. A végne ascì parlä in Argentinn-a e Cile, e da comûnitæ piccinn-e d'emigræ in Canada, Stati Unïi d'America, Mexico, Brasî, Spagna, Italia, Fransa e Giappon.
I sêu parlanti rivan a-i 14 millioîn, d'i quæ 9.600.000 inti Pàixi dove o Quechua o l'è nativo.
A paròlla nativa pe 'st'idioma a l'è "runasimi" (runa = òmmo, simi = léngua) che sajéiva a dî, "lenguaggio ûmàn".


text:
Stati Confederæ d'America
I Stati Confederæ d'America son stæti formæ da unze colonie do Sud di Stati Unïi che int'o 1861 han deciaroö a secescion da l' Union. I Stati Unïi (o Nòrd) non han mai reconosciùo a confederaçion e l'han consciderâ illegittima.
Unna guæra çivî a l'è scciuppâ quando e truppe do Sud han tiao a-e truppe do Nòrd che occupavan a o forte Sumter de Charleston int'a Carolina do Sud in te l' arvi do 1861.
Niscunn-a naçioin d'Euròpa a l'ha reconosciùo a confederaçion, con l'ùnica ecceçion do Vatican, ma o Regno Unïo o l'ha agiuttoö militarmente a confederaçion durante a guæra.
Quando i generæ sudisti se son areixi int'o 1865, a confederaçion s'è desfæta e non ghe stæta arcunn-a rescistensa e i stati son stæti cian cianin reammissi inte l' union.
A secescion[Càngia | modifica wikitesto]
I primmi sette stati, seccescion do Marso 1861:
- Carolinn-a do Sud, (20 Dexembre 1860)
- Misciscippi, (9 Zenâ 1861)
- Florida, (10 Zenâ 1861)
- Alabama, (11 Zenâ 1861)
- Georgia, (19 Zenâ 1861)
- Louisiann-a, (26 Zenâ 1861)
- Texas, (1 Frevâ 1861)
Doppo che o prescidente di Stati Unïi d'America Lincoln o l'sha ciammoö ätri sordatti, ätri quattro stati se son unïi a-a confederaçion:
- Virginnia, (17 Arvî 1861)
- Arkansas, (6 Mazzo 1861)
- Tennessee, (7 Mazzo 1861)
- Carolinn-a do Nòrd, (20 Mazzo 1861)
Ätri doi stati se son unïi a a confederaçion sciben che no son stæti mai controllæ effettivamente da a confederaçion:


text:
Sudafrica
Nomme ûffiçiâ: Republic of South Africa, stato de l'Africa meridionâ.
O Sudafrica o g'ha trei capitæ, a legislatìä a l'è Çittæ do Capo, quella amministratìa a l'è Pretoria e quella giûdiçiâja Bloemfontein.
O l'è a primma potensa econommica do continente african e de sovente a s'a scitûa tra i paixi svilûppæ do mondo.
O g'ha 'na sûperfiçie de 1.219.912 km2, e 'na popolassion totâle de 44.187.637 abitanti, con 'na denscitæ de 36 ab/km2.
O l'è indipendente da o Regno Unïo da o 1910, e e lengua ûffiçiæ son l'afrikaans e l'ingleise, e âtre comme Ndebele, Sesotho, Swazi, Tsonga, Tswana, Venda, Xhosa e Zulu.


text:
Spagna
Ofiçialménte Reino de España (Regno de Spagna), o l'é 'n pàize d'Eoröpa oçidentâ, ménbro da Comunitæ Europea, ordenòu cómme monarchîa parlamentâ, con un rè e un prescidénte do conséggio. A seu capitâ a l'é Madrid, into çéntro da naçión.
Dæto ch'a l'é o quàrto pàize ciù grànde d'Eoröpa, a gh'à 'na superfîce de 504.645 km2, 7.921 km de còste e 'na popolaçión de 45.116.894 abitànti (2007).
A forma parte da Penîsöa Iberica, e a lë appartegnan e Isoe Baleari, e Isoe Canaïe, e çittæ autònome de Ceuta e Melilla, e âtre dependençe minôri .
A so léngua offiçiâ a l'é o castigiàn dïto spagnòllo, reconosciûo comme lengua naçionâ, ma gh'è di âtre lengue locâli segondo a comûnitæ autònoma, molte d'e quæ vegnan ascì deuviæ comme offiçiæ regionalmente.
O l'è o segondo pàise ciû turistego do mondo, dòppo i Stati Unïi.


text:
Insuffiçiensa respiratoia
L' Oscigeno presente in te l' aia o se diffonde in te o nostro sangue attraverso un scangio a livello polmonare. Se questo scangio o l' avvegne regolarmente semmo in ta condision de Equilibrio respiratoio. Se questo equilibrio o se altera se verifica a condizion de Insuffiçiensa respiratoia.
Indiçe
Cause[Càngia | modifica wikitesto]
L' Insuffiçiensa respiratoia a pö esse causä:
- Da un impedimento meccanico de vie aeree, comme a presensa de corpi estranei, l' edema da glottide, o e crisi de asma.
- Oppüre da difficoltæ in ta diffüxion dell' oscigeno a livello di alveoli, o ancun a unna ventilasion insuffiçiente di polmoin.
Equilibrio respiratoio[Càngia | modifica wikitesto]
In ta normale condision de equilibrio respiratoio a frequensa do respio a varia da 15-20 atti respiratoï ao menüto in te l' adulto a 25-30 in te un figgiö de 4 o 5 anni. O colore da pelle o l' è roseo.
Sintomatologia e segni oggettivi de Insuffiçiensa respiratoia[Càngia | modifica wikitesto]
Oltre ae difficoltæ in to respiä, che son perçepie no solo soggettivamente dao pasiente ma anche vixibili all' osservatö esterno, gh' è un stato de agitasion e famme d' aia; o pasiente o mette e man ä goa.
Arresto respiratoio[Càngia | modifica wikitesto]
L' aggravamento dell' insuffiçiensa o porta ao stato se Arresto respiratoio, che o l' è caratterizou da:
- Mancansa de movimenti do torace
- Mancansa de espirasion ( oscia de sciortia de aia ) da bocca e naso.
Comme prevegnî insuffiçiensa e arresto respiratoio in caxo de svegnimento[Càngia | modifica wikitesto]
In te personne svegnüe, a lengua a pö cazze in ta faringe, ostruindo e vie aeree. Pe dis-ostruî e vie aeree l' è neçessaio iperestende a testa: con o pasiente steiso, a faccia in sciü, sollevä o mento. (In pratica se fa fä ä testa o movimento che faieva unna personna in pë pe ammiä e stelle).


text:
Emilia-Romagna
L'Emilia-Romagna, a l'è unn-a region dell'Italia settentrionâ de 4 mioin de abitanti, con capoleugo Bologna. A confinn-a a levante co o mâ Adriatego, a nòrd co a Lombardïa e o Venneto, a ponente co o Piemonte e a Liguria e a sud co a Toscann-a e Marche e a Repubbrica de San Marin.
L'Emilia-Romagna a l'è fæta da l'union de doe regioin stöiche, l'Emilia e a Romagna, a primma a comprende e provinse de Piaçensa, Parma, Reggio, Modena, Ferræa e in tocco da provinsa de Bològna co-o capoleugo; a segonda co e provinse de Ravenna, Rimmini, Forlì - Cesenn-a e a parte de levante da a provinsa de Bologna, ciù quarche tocco de Marche e da Toscann-a.
Capoleughi de provinsa[Càngia | modifica wikitesto]
I capoleughi de provinsa de l' Emilia-Romagna son (in ordine arfabetico):


text:
Persa
Persa
- Famiggia: Labiatae
- Spécie: Origanum majorana L.
- Scinónimu: Majorana hortensis Moench.
- Ätri nummi cumüni: maggiurann-a (it. maggiorana)
A persa (in zeneise), o pèrsega (in savuneise) a l'è inn-a cianta erbacea perénne originaria de l’Africa settentriunäle; in Európa e in Itallia a l'è diffüsa cumme cianta arumatica. In t'è zone frèide a l'è curtivä cumme annuäle.
Indiçe
Caratteristiche murfulógiche[Càngia | modifica wikitesto]
Cianta perénne in t'é zóne desertiche de origine, a presénta füsti drîti o ascendenti, erti scinn-a 60 citti. E fóggie sun uppóste, ôvö-ellittiche, péùse e verde ciaeu-giancastre. E sciue, viôlacee o rösa, sun müggê in spésse spighette ch'i fùrman de panócchie terminäli.
Curtivassiùn[Càngia | modifica wikitesto]
Pö prupagäse pe' sémina (in t'a prümma) o pe' divixiùn d'e ciante assestìe (in t'a prümma o doppu a sciuitüa).
Cumme chögge e cunservä[Càngia | modifica wikitesto]
Chögge e föggie e e punte fiûrìe a l'inprinçipiu d'a sciuitüa. Fä seccä a l'umbra e a u fréscu.
Cumme dôviäla pe' fä da mangiä e e sö prupriêtae terapeutiche[Càngia | modifica wikitesto]
Dôviä suvente pe' arumatizä cärne in ümidu, funzi, legümmi, särse, insalatte de tumäta, ea. Intra in t'a cumpusissiùn de vermouth e liqûri a bäse de èrbe. U prûfümmu d'a pèrsega u l'è ciü dûçe e speçiö de quéllu d'a cärnabüggia, ch'u punze de ciü e l'è ciü fréscu. Prupriêtae terapeutiche: sedative, antispasmódiche, tonicu-stimulanti, diafuretiche. Pe' döviu esteriure, se ghe fan ascì friçiuìn antireumatiche.


text:
Ebraiximo
L'Ebraiximo (יהדות) o l'è a religion do pòpolo ebraico òu giudeo, bazâ insci scrîti da Torah, o sêu libbro sacro.
A l'è stæta a primma religion monoteìstica documentâ, sviluppâ primma de l'anno 1000 a.C. tra i pòpoli cananei, òu tra quelli foestê scciâvi in Egitto.
Insemme ao Crestianeximo, l'Islamiximo e a fede Bahá'í, l'Ebraiximo o va clascificòu comme religion abramitica, saiéiva a dî, quelle che reconóscian Abrammo comme pârte da sêu stöja sacra.
O se pêu dî ch'a segge difûza in tùtto o mondo fin da-a disperxon di ebrei iniçiâ inti tenpi de l'Impero Roman.


text:
Diabete Mellìo
Disambiguasion: Se stæ çercando Diabete Inscipido sciacchæ chi pe po collegamento.
O Diabete, o ciù precisamente Diabete mellìo, o l' è unna moutia caratterizzä da a tendenza all' aumento patologico di valori da Gliçemia, oscia da concentrazion de Glücosio in to sangue.
Indiçe
Clascificazion[Càngia | modifica wikitesto]
Se distingue quattro tipi de diabete mellìo:
- Tipo 1
- Tipo 2
- Atri tipi speçifici
- Gestazionale.
Diabete tipo 1[Càngia | modifica wikitesto]
In te l' organixmo san existe un ormon , l' insulinna, ch'o l' abbassa a concentrazion do Glücosio in to sangue quande a se sta arzando troppo. L' insulinna a vegne produta in to pancreas da parte de çellule B de isoe do Langerhans. Caratteristica do diabete tipo 1 a l' è a distruzion de queste çellule, a causa de unna reazion immunitaia. E çellule vegnen dannezzæ da parte di anticorpi do paziente, anticorpi che no riescen a riconoscile comme appartegninti all' organismo. Existe unna forma idiopatica de diabete tipo 1, dïta diabete tipo 1B, in ta quæ manca i anticorpi, ma clinicamente a situazion do paziente a l' è scimile. O tipo 1 o se presenta squæxi sempre primma di 25 anni de etæ. I sintomi do tipo 1 sun: l' aumento da sæ o polidipsia; l' aumento da quantitæ de uenne o poliuria; o dimagrimento accompagnou da un aumento dell' appettitto o polifagia.
Diabete tipo 2[Càngia | modifica wikitesto]
In to diabete tipo 2 l' organismo o l' è insulino rescistente: l' è difettosa a capaçitæ de risponde all' insulinna, e de abbassä a glicemia, da parte do soggetto. Inoltre gh' è un difetto in ta secrezion dell' insulinna. O tipo 2 o l' è o ciü frequente e o se presenta façilmente in te personne con caxi preçedenti de diabete in famiggia, o in personne obese, che fassan poco eserçizio fixico. O l' è ciü comün in etæ avanzä. A differenza do tipo 1, o tipo 2 o piggia campo cian cianin, e a diagnoxi a vegne spesso fæta pe caxo quande o paziente o no l' ha ancun de scintomi ( oppüre o l' ha di scintomi minimi).
Diabete de atri tipi speçifici[Càngia | modifica wikitesto]
Se riunisce sotto questa denominazion atre cause varie: difetti genetici, rosolia, citomegalovirus, agenti chimici, farmaci, eççetera.
Diabete gestazionale[Càngia | modifica wikitesto]
Comme dixe o nomme, a l' è unna forma che a se presenta in ta segunda meitæ da gravidanza.
Complicanze[Càngia | modifica wikitesto]
- Macroangiopatia diabetica: oscia danni ae arteie con pericoli pe e coronaie, a circolazion çerebrale, insufficenze arteriose.
- Microangiopatia diabetica: danni ai capillari con rischi pe a vista e pe i ren.
- Infeziuin.
- In Odontoiatria se nota in ti pazienti diabetici unna predispoxizion a patï, in caxo de moutia parodontale, ciü danni a zenzie e osso alveolâ. Vä anche o contraio: a patologia de zenzive a pö aggravä o diabete. L' è necessaio che o diabetico o mantegne unna perfetta Igiene orale.
Ricordemmo che a terapia do diabete a deve tende a evitä che o glücosio in to sangue o segge troppo äto (ipergliçemia), ma anche ch'o se abbasse troppo (ipogliçemia, condizion estremamente pericolosa).


text:
Benvegnûo!
Sto scîto o l'arechéugge e persónn-e interesæ a dêuviâ e/ò svilupâ 'na versción in zenéize do célebre browser Opera de Opera Software. A traduçión a l'é scrîta co-a grafîa ofiçiâ de l'Académia Ligùstica do Brénno.
Òua ti peu navegâ ànche co-o Opera! E co-a qualitæ garantîa di svilopatoî de Firefox in zenéize! Vànni a-a pàgina di descaregaménti pe savéi cómme avéi Opera in zenéize!
Ti ne veu agiutâ?
Chi voêse agiutâ a svilupâ e pròscime verscioìn o peu scrîve inta seçión "Contàtti". L'é inportànte che a traduçión a ségge de lóngo inta grafîa ofiçiâ che ti peu trovâ into scîto de l'Académia Ligùstica do Brénno.
Òua sémmo ànche into Facebook.com!
Vànni inta nòstra pàgina de Facebook e devénta fan: Sciàcca chi!
Sto scîto o dêuvia a GRAFÎA OFIÇIÂ


text:
Euròpa
In senso geografico, l'Europa o Œüropa (pr. /øj'rɔ:pa/) a l'è una penisua, parte occidentà de l' Euraxa. A l'é comunque considerâ un continente pe di mutivi culturali. U l'è un continente piccin a cui superfixie a mesüa solo 10.400.000 km² , popolæ da çirca 799.000.000 abitanti (statistiche dö 2003) che ü portan ad ese ö terço continente ciù populóu (derè a l'Asia e a l'Africa), pâ a un ottavo dä populaçiun mündiâ. Ä stòia euròpea e a sö coltùa han influençöu notevolmente tutt' ü mondo çivilizzóu. Ä poxiçiun çentrâ dell'Europa, rispetto a i âtri continenti, e a penetraçiun dö mâ han sempre favoïu e comunicaçioin fra e populaçiun de diverse regioin e e migraçoin verso e regioin dü mündo.


text:
Locomotiva
A Locomotiva a l' è un veicolo ferroviaio dotou de motore, adatto a trainä i convogli. I tipi ciü comuni son quelli con motore elettrico (ciammæ frequentemente locomotori), diesel, diesel-elettrico; in passou l' è stæto molto diffüso a trasion a vapore. In te questô caxô a trasmisciôn dô movimento a l' avvegne solitamente da ô stantüffô ä röa attraverso testacrôxe e biella. Atri tipi de apparato motore son stæti prövæ, comme a türbinna (unna compagnia che a l' ha adottou questo scistema a l' è stæta a Union Pacific in te i Stati Unïi d'America); sensa troppo successo s' è sperimentou, zà da o secolo XIX, comme propellente, l' aia compressa. Segundo o tipo de servisio che devan svolge, se distingue e locomotive da manövra, destinæ a percorsci cürti a veloçitæ bassa, da quelle che effettuan o traino de i treni in sce e lunghe distanse. Un tipo particolare de locomotiva o l' è quello a cremagliera, che o se dövia in sce linee a forte pendensa e o l' è fornio de unna reua dentä che a l' ingranna in sce a cremagliera mexima.
E primme locomotive italianne[Càngia | modifica wikitesto]
L' è ben noto che a primma ferrovia a inträ in servisio in Italia a l' è stæta a Napoli-Portici, inaugurä o 3 ottobre 1839. In sce questa linea faxeiva servisio due locomotive ingleixi, che portavan e denominasioin de Vesuvio e Bayard. Successivamente s' è svilüppou anche un' indüstria nasionale italianna; fra e case costruttrici l' è stæto pioniera l' Ansaldo de Sampedenna. O giorno 2 mazzo 1846 o Regno de Sardegna o conçedeiva a Philip Taylor e Federico Prandi un mutuo pe realizzä a Sampedenna un stabilimento meccanico che o poesse in te o gio de dui anni costruî e riparä locomotive. In te un testo pubblicou in te o 1851 o meximo Taylor o dichiara de avei costruio in te o 1848 un prototipo de motrice. In seguito a o dissesto finansiaio de a Taylor e Prandi, a ditta a finiva pe esse cedüa a un gruppo i cui esponenti ciü famosi ean Carlo Bombrini, Raffaele Rubattino e Giovanni Ansaldo (comme accomandataio). Ä fin de o 1855 a nöa Societæ a consegnava e primme due locomotive, unna de e quali a se ciammava Sampierdarena. A ferrovia fra Zena e Torin a l' ea inträ in servisio zà da o dixembre de o 1853, utilizzando da Busalla a Torin locomotive a trei asci Cockerill (Nümeræ SFAI - oscia Società Ferrovie Alta Italia 369-372), Hanswell (SFAI 801-804) e Stephenson (SFAI 701-702). In sce o træto de linea Pontedeximo-Busalla, con pendensa de o 35 pe mille, queste macchine lasciavan o posto a de atre locomotive, i famosi Mastodonti di Zovi (immatricolæ con i nümeri SFAI 1051-1070). Se trattava de macchine a 4 asci, destinæ a operä accoppiæ da a parte de o forno, in moddo da poei fä servisio con un fuochista ünico. Ean costruìe da a Cockerill (unna ditta belga).
Locomotori elettrici[Càngia | modifica wikitesto]
I locomotori elettrici son alimentæ dall' esterno attraverso unna linea aerea de contatto. In rari caxi (soviatütto pe o passou, o ancon oua in ambito indüstriale) l' è stæto döviou l' alimentasion interna mediante batterie: ha funsiônou coscì, in Italia, a linea Monza-Trezzo-Bergamo e, in parte, a Pisa-Pontedera (ma queste linee ean classifichæ comme tranvie); o l' è o scistema scelto anche pe o ripristino de a ferrovia de Cogne in Valle d' Aosta, a cui avertüa a se sta però rivelando problematica. L' alimentasion con linea de contatto a pö esse a corrente continua o alternä; in Italia e linee FS dövian corrente continua a 3000 Volt; in passou çerte linee ean alimentæ con corrente alternä trifase a 3600 Volt e 16 Hertz. In Liguria a trifase a l' ha servio a linea de i Zovi da Pontedeximo a Busalla. De solito i locomotori elettrici han 4 o 6 asci motori. Quande o motore de trasion o l' è montou in sce unna carrossa passeggeri se parla de elettromotrice; un complesso de elettromotrici o se definisce elettrotreno


text:
Òca
Òca l' è o nomme de vari oxelli dell' Ordine Anseres, famiggia de Anatidae. O genere prinçipä da famiggia o l' è l' Anser, caratterizzou da becco grosso e erto ä base, ae lunghe e dä punta appuntia, coa cürta. E òche sarveghe se tröven in Italia solo de passaggio; çitemmo fra queste l' oca çenenn-a (Anser Anser) e l' Anser Fabalis.
Òche domesteghe[Càngia | modifica wikitesto]
A ciu gran parte de specie domesteghe deriven da l' oca çenenn-a. Sun fra i ciü grosci oxelli domesteghi; o peizo medio o l' è de 4 o 5 kg ma o pö esse süperou da çerte specie seleçionæ. Dopo a fecondaçion dell' övo i embriuin se sviluppen inte 31 giorni. In ti paperi neonati se nota o fenomeno de l' Imprinting. L' òca a l' è allevä pe a carne, pe i öve, e pe o ciümin ch'o l' è döviou pe imbottï coverte e indumenti. O famoso patè de foie gras o se ottegne da o figaito de òche sottoposte a alimentazion forsä.


text:
Marseggia
Marseggia (in occitan: Marselha, in françéise: Marseille, in latin: Massilia, in greco: Maσσaλίa) a l'è 'na çittæ do sûd da Fransa, capolêugo da region Provence-Alps-Côte d'Azur e do departamento de e Bocche do Rodano (Bouches du Rhône), essendo o primmo porto da Fransa e importantiscimo into Mâ Mediterraneo.
Con 'na popolassion de ciû de 820.900 abitanti e 1.605.000 personn-e inte l'area ûrbann-a de Marseille-Aix-en-Provence, a l'è a segonda çittæ da naçion.
Comme çittæ ciû antiga da Fransa e ûnn-a de e ciû antighe d'Euròpa, a l'è sorvenominâ in occitan la Ciutat Focèa e in françéise la Cité Phocéenne —"a Çittæ Focea"— perché a l'è stæta fondâa into 600 avanti Cristo da di mainæ greghi originai da Focea.


text:
Federigo II de Pruscia
Federigo II di Hohenzollern dito o Grande (ted. Friedrich der Große) re de Pruscia (Berlin 1712 - Castello de Sans-Souci 1786)
Figgio de Federigo Ghigermo I e de Sofia Dorotea de Hannover, o fu educao, segondo de precize dispoxiçioin do poæ, co-a mascima seveitæ: da-a rente a-o studdio accurao da ciu recente stoia œüropea e de l'economia politica, i ciu dúi eserciççi militæ. Ma Federigo, ch'o manifestava in contrasto co-e preferençe paterne un vivo interesse pe e lettie e pe a filozofia, o seppe formâse una cortua lettiaia, graçie ascì a-a compliçitæ do precettô, o calvinista françeize Duhan de Jandun. L'insofferença pe a sgrœuzzeçça e o formalismo militaresco de l'ambiente pruscian mœüon, into 1730, a decixon de Federigo de fuzzî da-o regno. Ma o tentativo o fallì e o fu ócaxon de ogni sciorta de efferateçça da parte do poæ ch'o l'aiva temúo un complotto contra a so persoña: Federigo o fu sottoposto a un processo davanti a un conseggio de guæra e rinserao inta forteçça de Küstrin. Chie, sciortio de prexon cegao a-a voentæ paterna, o fonse da uditô da cammia di demanni, aquistando una diretta esperiença di problemi amministrativi do regno, che finin pe interessálo profondamente. Spozaose into 1733 co-a prinçipessa Elizabetta Cristiña de Brunswick-Lüneburg-Bevern, da-a quæ o no l'ebbe eredi, e retiaose into castello de Rheinsberg, o l'ebbe torna l'ócaxon de dedicâse a-o studdio de lettie, circondandose de di lettiæ e de pensatoî, faotoî de nœuve idee inluministeghe. Chie o redizette ascì e Conscidérations sur l'état présent du corps politique de l'Europe e L'Antimachiavel, dimostrando a so spregiudicâ conoscença de problemi de cortua e de politica.
Succedúo a-o poæ o 31 mazzo 1740, a-a morte de l'imperatô Carlo VI o seppe trâ profito da-a difiççile poxiçion inta quæ a l'ea redúta l'Aostria a prœuvo a-a contrastâ succescion de Maia Texo pe mœuvighe guæra co l'intento de intrâ in possesso da Slexia. Dimostrandose geniâ condottê, o l'occupò Breslavia o 3 zen. 1741 e conseguio a vittoia de Mollwitz (10 de arvî), o l'ótègne da Maia Texo, assequeiâ da-i nemixi da ogni parte, co-a convençion de Klein-Schnellendorf (9 ott.) a Bassa Slexia. Repigiao quindi a guæra, co-o trattao de Breslavia (11 zugno 1742) o l'ótegne ascì l'âta Slexia e a contea de Glatz. A morte de Carlo VII de Bavea e e mai sopie spiançe de Maia Texo de ricuperâ a provinça perdua, spinzettan Federigo into 1745 a una nœuva guæra contra l'Aostria. E vittoie prusciañe de Hohenfriedberg, de Soor e de Hesselsdorf fun o preluddio a-a paxe de Dresda do 25 dexembre: Maia Texo a confermò a Federigo o possesso da Slexia, mentre o re de Pruscia o riconobbe comme imperatô o de lê majo, Françesco I.
Intanto o dava man a-a riorganizzaçion do stæto segondo i criteii de un intelligente, poxitivo inluminismo e int'o spiito do ciu reddeno acentramento: o costituì una forte e onesta magistratua pe l'applicaçion de un nœuvo codexo de procedúa (1747) e de un codexo civî (Corpus iuris fredericianum, 1745-51). O se interessò ascì a l'economia naçionâ incoragindo o commercio e l'industria (tescile prinçipalmente), favoindo l'agricortua con di travaggi de boniffega (a region de l'Oder tra Swinemünde e Küstrin) e de colonizzaçion.
Ma l'alliança fra Aostria e França (trattao de Versagge, 1756), scin a alloa nemighe, a convinse Federigo, za alliao da-o 16 zen. do mæximo anno a l'Inghiltæra, a prevegnî o concentrico attacco asburghico-borbonico, sostegnúo ascì da-a Ruscia. Ebbe coscì començo a guæra di Sett'anni. Costreito into 1756 a-a capitolaçion a Sassoñia ch'a l'aiva refiao de alliâse co-a Pruscia, Federigo o penetrò inta tarda primaveja do 1757 inta Boemia, o zonse scin a assediâ Praga, ma a sconfita, inflitaghe da-o Daun a Kolín o 18 de zugno, a l'óbligò a retiâse inta Sassonia. De lie, pe impedî o conzonzimento co-i Aostriachi, o se rivolse contra i Françeixi battendoli o 5 nov. a Rossbach, quindi a marce forçæ o tornò inta Slexia, o l'affrontò l'ezercito aostriaco doe votte superiô e o-o sconfisse a Leuthen (5 dex.). Ma a guæra a no l'ea ancon a-o so termine. Into 1758 i Rusci, doppo avei occupao Königsberg e a Pruscia Orientâ, ean a prœuvo a unise a-i Aostriachi: co-a vittoia de Zondorf (25 ag.), Federigo o l'impedì tâ evento. No coscì l'anno seguente. Battúo a Kunersdorf (12 ag. 1759), Federigo o l'ebbe l'esercito desfæto, o despiò definitivamente da so sciorte, e solo l'indecixon e o dezaccordio di aversai o sarvon da-a roiña. L'anno succescivo Aostriachi e Rusci occupon rispettivamente a Sassonia e o Brandeburgo, e pe trei giorni a mæxima Berlin. Malgraddo a vittoia de Federigo a Torgau (3 nov. 1760), a scituaçion a l'arestava squæxi insostegnibile, quande sorvevègne a morte da zariña Elizabetta e l'asceiza a-o trono de Pê III, grande ammiratô de Federigo, ch'o l'abbandonò l'Aostria strenzendo poco doppo un patto de alliança co-a Pruscia, co-a quæ o firmò a paxe into mazzo 1762. O 21 luggio 1762 Federigo o battè anco-ina votta i Aostriachi a Burkersdorf e meno de un anno doppo, o 15 zen. 1763, Maia Texo ascì a se rassegnò a poñe termine a-o conflíto co-a paxe de Hubertsburg. Federigo o l'ea sarvo, a Slexa a l'ea arestaa a-a Pruscia.
Inte questo longo periodo de guæra, Federigo o rivelò in pin e so qualitæ de organizzatô e de condotê, pe e quæ o l'occupa un posto preminente inta stoia de l'arte militâ. A cappo de un stato de soli doi mioin e mezo de abitanti e sença unitæ teritoiâ, Federigo o seppe creâ un ezercito ben addestrao, fæto de miliçie de leva obrigæ a-o serviçio, ma rafforçæ co-o merçenaiato. O l'alleggerì e ordenançe da cavalaja, o l'aomentò a proporçion di canoin legeri de l'artigiaja, o curò a manœuvrabilitæ de l'infantaja, sci da poei formâ a linnia de battaggia inte qualunque direçion. Federigo o ripreize da-o magisteio do Montecuccoli o prinçippio da "battaggia d'aa", saiv'a dî de l'açion frontâ, ma pronta a fâse ingugente, contra un'aa aversaia, derivandone a tattica de l'orde obliquo. O praticò in strategia l'offensciva ascì quande a guæra a l'ebbe di scopi politichi difenscivi, paralizzando coscì e mosse do nemigo; e pe aomentâ o raggio d'açion da so manœuvra strategica into campo di serviççi logisteghi, o ridusse i magazin fisci a soli depoxiti de fæña, incaregæ de rifornî i forni de campagna mobili. Inta segonda campagna da guæra di Sett'anni (da-o 1757 in da pœu) se deliniò perfetta l'attuaçion da manœuvra pe linnie interne, ch'a doveiva costituî o so caodœuvia, frûto di nomioxi accorzimenti logisteghi, organichi e tattichi.
Da-a guæra di Sett'anni Federigo o l'ea sciortio co-o paize prostrao. Con nœuva genialitæ o seppe promœuve l'œuvia de riconstruçion; o favoì l'agricortua e l'industria, o repigiò a colonizzâ e a bonificâ e regioin depresse. O no trascurò tuttavia de sarvaguardâ o prestiggio e a poxiçion de rilevo ch'o l'aiva procurao in Germania e in Œüropa a-o so regno a prexo di sacrifiççi sopportæ durante a guæra di Sett'anni. O l'esteize ancon o so dominio a-a Pruscia occidentâ in virtù da primma spartiçion da Polonia (1772), e in sce-i prinçipati de Ansbach e de Bayreuth a prœuvo a-a guæra de succescion de Bavea (paxe de Teschen, 1779). Sospettozo de l'Aostria, o promosse into 1785 una liga di prinçipi tedeschi (Fürstenbund) pe costituî un contrapeizo a-a politica de Gioxeppe II inte l'impeo.
Ni fu solo ommo politico e grande condotê de eserciti, ma ascì generozo sciben che incostante protettô de artisti, filozzofi, lettiæ. Ammiratô de Voltaire, o l'intreççò con lê una fitta corispondença, e o-o vosse con lê a Berlin into triennio 1750-53: doppo questo soggiorno, tuttavia, i so rapporti se guaston. Cortô da muxica, o fu valente flaotista e ascì compoxitô. O l'abellì Berlin e Potsdam de gexe, palaççi, castelli e di âtri edifiççi. O fu recugitô asciddo di œuvie d'arte prevalentemente françeize e rispondente a-o gusto do lieto e do piaxeive, che da pœu confluin into Kaiser-Friedrich-Museum de Berlin.


text:
Lengoe goideliche
E lengoe goideliche ò spesso gaêliche (in irlandeize: teangacha Gaelacha, gaêlico scoçeize: cànanan Goidhealach, manx: çhengaghyn Gaelgagh) son ùnn-a de doe divixoin de lengoe çeltiche insulari, za che l'atra a l'é quella de lengoe bretoni.
E lengoe gaêliche àn formou stòricamente un insemme de dialetti deuviæ da-o sud de l'Irlanda a traverso l'Izoa de Man fin a-o nòrd da Scòçia.
Ciù in la de l'irlandeize antigo, e træ lengoe gaêliche moderne son:
- l'irlandeize (Gaeilge),
- o gaêlico scoçeize (Gàidhlig),
- e o manx (Gaelg).


text:
Sacco e Vanzetti
Nicola Sacco (1891 – 1927) e Bartolomeo Vanzetti (1888 – 1927) sun stæti dui anarchici italien emigræ in ti Stati Unî d' America, vittime innocenti de condanna a morte doppo un processo svolto in desprexio de i prinçipî giuridici fondamentali. O 5 Mazzo 1920 Sacco, operaio in te unna fabbrica de scarpe, e Vanzetti, venditô ambulante de pesci, vegnivan accusæ de o duplice asascinio de un cassë e de unna guardia, compio o 15 de Arvî do meximo anno a South Braintree in to stato do Massachussets. L'ea in corso in te quello periodo unna campagna contra i operai italien appartegninti ae formaçioin anarchiche ( poco tempo primma dell'arresto de Sacco e Vanzetti l' ea morto Andrea Salsedo a New York, cazzendo da un barcon de un uffizio da poliscia dopo esse stæto arrestou; a spiegaçion ufficiale a l' ea stæta che se fisse trattou de un suicidio ). Sciubben che i dui imputæ avessen un alibi valido, e avessen portou di testimoni a sö vantaggio, o 14 Lüggio do 1921 o processo o finiva con a condanna ä penna capitale.
O movimento de opinion[Càngia | modifica wikitesto]
O processo o l' ea stæto seguio da un vasto movimento de opinion pübblica con grandi manifestaçioin segge in America che in to resto do mundo, e a favore di dui anarchici l' ea intervegnüo molti esponenti da cultüa e da politica. Malgraddo questo a condanna a vegniva eseguia o 23 Agosto 1927. Se ea trattou, sotta l' apparensa de un processo criminale, de una condanna dovüa a motivi politici e ä xenofobia, in te un contesto condiçionou anche dä a puìa suscitä in te classi dominanti dä o successo di bolscevichi in ta rivoluçion rüscia. Veri responsabili da rapinna de South Braintree probabilmente ean stæti i membri da banda de un çerto Morelli, ma i fascicoli relativi -insemme a unna pistola dôviä pe i omicidi- ean stæti fæti sparî dai archivi giudiçiari. Ghe saieiva vosciü çinquanta anni, oscia finna ao 1977, perchè a memoia de Sacco e Vanzetti a vegnisse completamente riabilitä da o governatô do Massachussets.
Çinema[Càngia | modifica wikitesto]
A vicenda de Sacco e Vanzetti a l'è stæta ricostruìa in to film intitolou appunto Sacco e Vanzetti giou in to 1971 da Giuliano Montaldo, avente comme protagonista Gian Maria Volontè in ta parte de Vanzetti.


text:
Sant'Emo
Emo o Eemo, (primma do sec. XIX Teremo[1] o Eremo, lat. Erasmus), vesco de Formia e martire a-o tempo de Diocleçian e Mascimian, un di quatorze santi aoxiliatoî. Santo protettô d'i mainæ.
Se festezza o 2 de zugno.
Fonte degne de fe' attestan l'existença de un s. Emo, martire, vescovo de Formia, o curto do quæ o l'ea ben diffuzo inta Campania e into Laçio. A ciu antiga a l'è o Martirologio Giœumian into quæ Emo o l'è aregordao o 2 zugno.
San Grigœu Magno a-a fin do sec. VI, scrivendo a-o vescovo Bacauda de Formia, o l'attesta che o corpo do santo l'ea conservao inte quella gexa: "Formianæ ecclesiæ in qua corpus beati Herasmi martyris requiescit". O mæximo pontefixe o ricorda doi monestê dedicæ a Emo: un a Nappoli e l'âtro scito "in latere montis Pepperi" presso Cumma. Romma ascì a l'aiva un monestê dedicao a-o santo in scio Cellio, into quæ fu educao da zoeno o pappa Adeadato (m. 619) che da pœu, da ponteffexo, o l'ampliò e o l'inricchì di ben e privilegi. Di âtri monestê intitolæ a Emo ean presso Formia (dîto ascì de Castellon) e presso Itri "in valle Itriana".
O nomme d'Emo, otra che inti martirologi storichi, d'onde o l'è passao into Roman, o l'ea inseio into Calendaio marmóio de Napoli. Inte l'842, doppo che Formia a l'ea stæta destruta da-i Saraxin, e so reliquie fun transfeie a Gaeta e ascoze inte 'n pilastro da gexa de S. Maja, dove fun rinvegnue into 917 da-o vesco Bono. Da quello tempo Emo o fu proclamao patrono de Gaeta e fu ascì coniao de monæe co-a so effixe. O 3 frevâ 1106 Pasquâ II o consacrò a cattedrâ de Gaeta in onô da vergine e de Emo. Into Medio Evo o santo o fu alumiao tra i coscidîti santi aoxiliatoî e invocao specce contra i epidemie, mentre i mainæ o veneran comme patrono.
In sce-a personalitæ de Emo purtroppo semmo mâ informæ percose a passio, compilâ con ben de probabilitæ verso o sec. VI, a l'è favoloza e lezendiaia, ni pœu avei mao valô una biografia attribuia, sença solido fondamento, a Gelaxio II (1118-19). Da questi scriti appâ evidente comme i aotoî ninte savessan de seguo in gio a Emo se no ch'o l'ea stæto vescovo de Formia e o l'ea morto martire a-o tempo foscia de Diocleçian. Segondo a pascio, quindi, Emo o l'ea oriundo de Antiochia. Quande scciupò a persecuçion o l'ea za vesco e o s'ascoze pe sett'anni inte 'na caverna do monte Libano. Tornao in çittæ o fu arrestao e conduto a-o tribunâ de l'imperatô che con luxinghe e tormenti o çercò de persuadilo a sacrificâ a-i dê; ma Emo o l'arestò sado inta fe' e o fu misso in tore. Libiao miacoozamente, o l'anò inte l'Illiigo dovve in sett'anni o convertì quattroçentomia persoñe. Arrestao anco-ina votta pe orde de Mascimian, o fu conduto a Scirmion ond'o l'abbatte' un scimulacro e o convertì âtre quattroçentomia persoñe, molte de quæ fun immediatamente amaççæ, mentre Emo, doppo êse stæto ancon tormentao orribilmente, o l'ea serao in prexon. O fu deliviao alloa da l'arcangeo Michê ch'o o condusse a Formia, e chie sette giorni doppo plaçidamente o moì.
Patronæghi[Càngia | modifica wikitesto]
Da-o momento che o so martœuio o saiæ conscistio into tiâghe fœua e béle da-a pança ingugendole a-o fuzo de 'n argàgno, sant'Emo o l'è invocao pe proteçion contra e maotie de l'intestin.
Soventi o l'è rafigurao co-in argagno, e essendo questo un strumento da mainaja, sant'Emo o l'è o protettô di mainæ, (ma fando o raxonamento a riozo, poriæ dâse ascì che essendo protetô di mainæ o vegniva rafigurao co-in argagno e perçò nascette a lezendia ch'o moì desbélào).
Da lê piggia o nomme o fœugo de Sant'Emo, fenommeno elettrico a-o quæ poeiva asciste i naveganti quande gh'ea aia de borasca.
Bibliografia[Càngia | modifica wikitesto]
Notte[Càngia | modifica wikitesto]
- ↑ Zughemmo à chi puoe chiue ſenti ch'ognun
Fa de vuoi tanto cuinto ,
Come ſe fuiſſi à puinto
Vn S. Teremo in Mà, non che vn Nettun;
Gian Giacomo Cavallo, Ra Çittara Zeneize, 1630


text:
Platon
Platon (gr. Πλάtwv, lat. Plato). - Filosofo grego (Atene n. 428 ò 427 a.C. - m. 348 ò 347).
Vitta[Càngia | modifica wikitesto]
O l'ea de famiggia axâ e nobile; a tradiçion a conta che gh'ea stæto da primma imposto o nomme do mesiao, Aristocle, e che quello de Πλάtwv ghe fu dæto ciu tardi con scherzosa alluxon a-o so êse πλatύς "largo". O l'ebbe sorvetutto un'educaçion artistega, studiando muxica, pittua e lettiatua e segnalandose in particolâ inta compoxiçion poetica e drammatica. Za into periodo da zoeneçça o vègne in contatto co-a filosofia, comme dimostra o fæto ch'o l'ebbe Cratilo tra i so meistri. A l'originaia influença eraclitea ch'a ghe vegniva da Cratilo saiæ comunque ben fîto subintrao quella de Socrate, che pâ ch'o l'agge conosciúo a l'etæ de vint'anni. L'influsso determinante de Socrate in sce-o so pensceo o l'è documentao da-i moltiscimi scriti in ti quæ a figua do meistro a vegne idealizzâ e o so pensceo presentao in forma drammatica. Doppo a morte de Socrate (399), a-a quæ, comme o ricorda lê mæximo into Fedon, o no l'asciste' a caosa de una maotia, o l'andò, insemme con di âtri condiscepoli, a Megara presso o socratico Euüclidde, da dove o tornò fîto a Atene. Arestaoghe quarche tempo, o començò o primmo di so viægi maggioî, che segondo a tradiçion o-o condusse ascì in Egitto, e a Çireñe, dove o saiæ vegnúo a contatto co-o matematico Tedoo. L'è fœua de dubbio, comunque, che inte questo viægio Platon vixitò a Magna Grecia e a Seçilia, e fu a Sciracusa a-a corte de Dionixio o vegio, grande estimatô da curtua da moæpatria e conoscente do pitagorico Archia de Taranto, co-o quæ Platon o l'ea intrao in rapporto. A Sciacusa o strenze' amixiçia co-o zoeno cognao de Dionixio, Dion, ch'o l'arestò pe sempre conquistao a-i so idiæ filosofichi e etico-politichi. A libertæ de so critiche e de so exortaçioin moræ a no l'incontrò tuttavia o favô do tiranno, che se desbaraçò, in moddo no ciæo, da so presença: e o nobile filosofo atenieize, ch'o l'ea alloa in sce-a quanteña, o finì vendúo scciavo in sce-o mercao de Egiña, dove o fu però rescattao da un Anniçeride de Çireñe (da no confonde co l'omonimo pensatô da scœua çirenaica, visciúo assæ ciu tardi). Tornao in mainea coscì fortunosa a Atene, Platon o ghe fondò (387), inta forma d'una comunitæ religiosa dedicâ a-o curto de Muse, un centro de discuscion e de studdi, che da-a so sede, a quæ a traeiva o nomme da-o mitico eroe Academo, se disse Academmia (᾿Akaδnuίa) . A l'indagiñe filosofica in sen a l'Accademia Platon o se dedicò pe circa un ventennio. Ma into 367 successe a Dionixio o vegio, in sce-o trono de Siracusa, o figgio Dionixio o zove: e Dion, o quæ contava d'indulo a instaorâ quella costituçion ciu liberâ e legalitaia ch'a doveiva risponde a l'idiâ politico de l'Accademia, o-o persuase a invitâ torna Platon a Siracusa. Chì Platon o se recò into 366, eserçitando ascì in sce-o zoeno monarca, e foscia ascì de ciu che in sce-o poæ, o so influsso; ma ço o no impedì che Dionixio, sobillao da di oppoxitoî de progettæ innovaçioin costituçionæ e divegnúo sospettoso de Dion, o bandisse quest'urtimo, pù trattegnindo Platon presso de lê. O cian politico o l'ea ormai fallio, perché solo Dion o l'aviæ posciuo realizzâlo. Quande into 365 scciuppò una guæra in Seçilia e Platon o tornò a Atene, Dionixio o ghe promisse che, a-o termine da guæra, o l'aviæ invitao torna a Siracusa insemme con Dion. E de fæto, finia a guæra, o tiranno o feççe de tutto pe indue Platon a tornâ a Siracusa. Inta sperança de zovâ coscì a l'amigo Dion, Platon o l'intrapreize into 361 o so terço e urtimo viægio in Seçilia. Ma manco questa votta l'exito o fu favoeive: Dionixio o l'inasprì ancon de ciu i provvedimenti contra Dion, e i so rapporti con Platon se feççan coscì diffiçili da mette in peigo o mæximo ritorno do filosofo a Atene, reiso poscibile, into 360, sorvetutto da l'intervento de Archia. Da alloa in avanti Platon, dedito escluxivamente a-i loei de l'Accademia, o no mesciò ciu da-a so çittæ, dove o se spense into 348-347 a. C.
œuvie[Càngia | modifica wikitesto]
A parte ciu importante de l'œuvia platonica a l'è costituia da-i dialoghi, che, ordinæ inta tarda antighitæ in tetralogie, ò gruppi de quattro, pe di approscimativi critei de contegnúo, han dæto ben da fâ a-a critica moderna segge pe l'escluxon de quelli no aotentichi, segge pe l'ordinamento cronologico di aotentichi e pe a conseguente ricostruçion da stoia intellettuâ do so aotô. In generâ, a-o periodo zoenî de l'attivitæ platonica appartegnan quelli scriti ("Apologia de Socrate", "Criton", "Ion", "Protagora", "Carmide", "Lachete", "Lixide", "Eütifron", i doi "Ippia") inti quæ a personalitæ de Socrate a se riflette in forma ciu aderente a-a so reâ statua storica: lê o ghe appâ inta so ciu tipica attivitæ d'interlocutô e indagatô filosofico, a-a riçerca de determinaçioin e definiçioin concettuæ. Atri (tra i quæ o "Gorgia", o "Menon", l'"Eütidemo", o "Cratilo") commençan a mostrâ ciu spiccao l'orientamento platonico da polemica e a antiçipâ quarche liniamento de quelle dotriñe che son da pœu piñamente esposte inti gren dialoghi da maturitæ, o "Scimpoxio", o "Fedro", o "Fedon", a "Repubbrica". Inti scriti appartegninti a-a fase ciu tarda de l'attivitæ de Platon (o "Teeteto", o "Parmenide", o "Sofista", o "Politico", o "Filebo", o "Timeo", o "Criçia", incompio, e "Lezze") son posti e discusci i complicæ problemi suscitæ da-a primma costruçion da dotriña: a-o sprendô drammatico e estetico di dialloghi da maturitæ subintra o rigô do metodo logico.
▭ O Corpus Platonicum o contegne di œuvie za inte l'antighitæ conscideræ spuie, quæ i dialoghi "Eriscia", "Alcion", "Sixifo", "Ascíoco", "Demodoco", "In sce-o giusto", "In sce-a virtù", a recugeita de "Definiçioin" e l'"Epinomide" . A filologia moderna a l'ha dubitao a longo de l'aotentiçitæ de lettie; ancœu se ritegne squæxi concordemente che tante de lô seggian aotentiche, e de seguo a VII, foscia l'urtimo scrito de Platon e documento de ecceçionâ interesse. Squæxi unanimemente se conscideran spuii i dialoghi "Alçibiade primmo", "Teagete", "Clitofonte", "Minosse".
A filosofia[Càngia | modifica wikitesto]
Ciù che un corpo scistematico de dotriñe, a filosofia de Platon a l'è un complesso de problemi soggetti a una continua evoluçion. Inti dialoghi zoenî, ò "socrateghi", Platon o l'appâ totalmente impegnao a approfondî e a elaborâ e tipiche problematiche socratiche: e texi in sce l'identitæ de virtù e sciença, in sce-a determinaçion de tâ sciença comme "sciença do ben e do mâ in generâ", in sce l'insegnabilitæ da virtù, in sce-o poei de attraçion, rispetto a-a volontæ, do ben, ch'o se rivela quindi ascì comme ço ch'o l'è sommamente piaxeive e utile (eüdemonismo), in sce l'involontaietæ do mâ, ecc. Tuttavia, proprio da-a riflescion in sce queste texi socratiche commença a sorze di problemi nœuvi: e innançi tutto Platon o l'avverte comme quelli valoî, di quæ o l'ea anæto in çerchia Socrate (ben, giustiçia, virtù, coraggio, ecc.), no pœuan pretende de avei quella stabilitæ e universalitæ ch'a gh'è recesta se no son concepii comme "realtæ" che, a-o contraio de ço ch'o cazze sotta i sensci, no mua e no peisce. De chì a "crixi" do socratismo ch'a se manifesta into "Menon" e into "Gorgia", o primmo di quæ o l'esprimme l'exigença de un nœuvo concetto de sciença, comme conoscença de veitæ eterne aquixia primma da nascita, mentre o segondo o fonda un rigoroso dualismo tra ben e piaxei, tra mondo eterno di valoî e mondo muteive de pascioin e di dexidei, tra añima e corpo.
Momento fondamentâ pe questi sviluppi o l'è l'elaboraçion platonica da dotriña de forme eterne do reâ, nota inta tradiçion comme "dotriña de idee". Streitamente connessa a-a riçerca socratica da definiçion e di concetti universæ, tâ dotriña a ne rappresenta un'originâ e ciu vasta articolaçion. I concetti universæ son çertamente necessai pe i giudiççi moræ, comme aveiva do resto za precisao Socrate: sença i concetti de ben e de giusto, de fæto, no saiæ poscibile distingue ço ch'o l'è ben da ço ch'o l'è mâ, ço ch'o l'è giusto da ço ch'o l'è ingiusto; ma lô son indispensabili pe a mæxima conoscença da natua: comme inte tutte i açioin virtuose se riconosce a presença de ço che se ciamma virtù, coscì inte una moltepliçitæ de manifestaçioin senscibile riconduxibile a un'unitæ doviâ êse cugeito ço ch'o costituisce l'essença universâ, stabile e immutabile comuña a tutte quelle manifestaçioin. A l'è questa essença ch'a permette de dî de ciascheduña cosa cos'a segge e cose-a distingue da un'âtra, pres. cose segge un ommo inta so essença e cose distingue un ommo da un cavallo. Modelli ò critei oggettivi e puamente intellettivi in base a-i quæ poei pensâ, nominâ e distingue e scingole realtæ che se manifestan inta conoscença senscibile, ò, ascì, termini de paragon a-i quæ confrontâ quest'urtime pe poeine giudicâ con veitæ, i concetti universæ son pe Platon forme, essençe dotæ de una propria suscistença ontologica: son enti reæ che costituiscian a raxon de cose. L'è inte l'introduçion de questa dimenscion ontologica che consciste essençialmente o passaggio da-o "concetto" socratico a l'"idea" platonica, l'ἰδέa ò eἶδoς "inmaggine, esemplâ, forma". O tipo de existença ch'a spetta a-e idee o l'è tuttavia diverso da quello de cose comuñe: queste, in quante soggette a-o divegnî, son particolæ, continzente e muteive, mentre e idee, in quante modelli e critei de cose senscibile, son universæ, necessaie e eterne e godan pertanto de un'existença intelligibile inte un mondo ideâ. Eternamente costante inte so determinaçioin, o mondo ideâ "invixibile" o l'è un mondo eleatico ch'o se oppon a quello eracliteo do divegnî "vixibile"; questo o l'è o mondo de l'êse: e idee son de fæto ὄvtwς ὄvta "e cose che realmente son". E idee, coscì, son no soltanto di prinçippi ò di critei gnoseologichi de cose, comme ean i concetti socratichi, ma fondamento urtimo da so mæxima existença. E cose senscibili, in quante tran da-e idee o so fondamento ontologico, son connesse a-e idee mediante un rapporto de "parteçipaçion" (uέθeEις): a scingola particolâ realtæ in tanto existe e a l'è poscibile in quante a parteçipa de l'idea. Dæte e difficortæ de comprende comme l'essença a posse restâ identica a lê mæxima e int'o mæximo tempo êse presente inte molteplixe realtæ che ne parteçipan, Platon o l'aviæ da pœu individuao sorvetutto inta "someggiança" (uίunσις "imitaçion") de cose senscibile a-e idee o so rapporto, consciderando e primme comme immagine ò coppie de idee.
Risolto coscì inte 'na prospettiva ontologica o problema socratico do concetto, Platon o l'indicava inta contemplaçion intellettuâ de idee a vea sciença, in quanto contrapposta a-o regno de l'"opignon" de l'esperiença senscibile. In particolâ, aotentica sciença a l'è a conoscença de idee e di rapporti reçiprochi che e collegan in te'n scistema ordinao. No soltanto, de fæto, e idee se caratterizzan pe l'universalitæ ch'a consente a ciascheduña de rifeise a una mortepriçitæ de cose scingole; existe ascì un orde tra e idee a segonda do maggiô ò minô grao de universalitæ ch'o spetta a ciascheduña de lô: l'idea de cavallo a l'è compreisa inte quella de quadruppede, ch'o l'abbraçça molti âtri individui do mondo animâ; quest'urtima a l'è, saiv'a dî, ciu esteisa da precedente, e ciu esteize ancon son e idee de animâ e de vivente. Se dà coscì una gerarchia de idee che da quella ciu universâ deschiñe via via verso quelle dotæ de sempre minô universalitæ e, perçò, de sempre maggioî determinaçioin. Se troeuva chì a reixe de quella ch'a saiâ a definiçion pe genere proscimo e differença specifica, elaborâ succescivamente da Aristotele. Ma, sorvetutto, attraverso a gerarchia de idee Platon o dava un nœuvo scignificao a-a dialettica: opponendose a-e degeneraçioin sofisteghe ch'aveivan redúto a dialettica a eristica, saiv'a dî a l'arte do guaagnâ in te ogni discuscion indipendentemente da-a riçerca da veitæ, Platon o l'intende a dialettica comme o strumento supremo da conoscença, quello in virtù do quæ, misso da parte l'opinion e ogni riferimento senscibile, se ripercore i rapporti e i nessi oggettivi tra e idee, pervegnindo a-a contemplaçion de quella gerarchia de idee ch'a costituisce a struttua ciu aotentica da realtæ.
Ma affinché l'ommo o posse, attraverso o procedimento puamente intellettivo da dialettica, orientáse inta gerarchia e inti rapporti de idee, l'è necessaio ch'o conosce, ò ch'o l'agge a facortæ de conosce, ciascheduña de queste idee. Da-o momento che queste no son conoscibile mediante i sensci e che, nintedemeno, a pua attivitæ intellettiva a l'è in grao de intuîle pù attraverso a mortepriçitæ e a particolaritæ senscibile, Platon o ne concludde che l'añima a l'agge conosciúo e idee in te un precedente periodo da so existença, quande, no ancon conzonta co-o corpo e vivendo into mondo immortâ de l'Iperuranio (ὑπepoupάvιoς "soviaçeleste"), a l'ha posciuo contemplâ e idee inta so sede, pe da pœu desmentegâ tâ vixon inta so succesciva vitta tereña. Ma a poco a poco, riflettendo in sce-e someggiançe e in sce-e desomeggiançe de cose, l'añima a l'è reconduta a-o pensceo di supremmi esemplæ verso i quæ tæ someggiançe se orientan, e a se ricorda de ço ch'a vidde. L'è questa, a grande linnie, a dotriña platonica de l'"anamnexi" (ἀvάuvnσις), ò "reminiscença", comme fonte de ogni conoscença terreña de idee, dotriña ch'a l'implica da un lao che e idee seggian innasciue inte l'añima, da l'âtro che l'añima a segge immortâ. L'anamnexi a comporta, in realtæ, soltanto a preexistença de l'añima a-a so vitta corporea, e no a so existença urteriô doppo a morte do corpo, ni a so diata eterna. Ma lê o presuppoñe intanto che l'añima a posse vive indipendentemente da-o corpo, e che in tâ existença separâ a l'agge conosciúo de veitæ de gran longa supeioî a quelle che derivan da-i sensci; e o l'è coscì un elemento importante de quella dimostraçion de l'immortalitæ de l'añima, che into Fedon a l'è da pœu dæta sorvetutto in base a l'affinitæ de natua che l'añima a g'ha da avei co-e forme eterne perché a posse conoscile.
Ma percose l'añima a l'è immortâ e a so vitta corpoia a no l'è che un provvisoio e doloroso stato de "prexonia", questa, riaquistâ memoia da so origine e do so destin, a no dexiddia che de tornâ a-a so sede eterna, sottraendose a l'exilio terren. Da questa conceçion deriva una morâ caratterizzâ da un netto orientamento verso l'aodelà, ch'a-o destacca da-a pratica e terreña saggeçça de Socrate e a l'avvexiña ciutosto a-a religion di orfeghi e a-a filosofia di pitagorici. Da-i un e da-i âtri Platon o repiggia l'idea da "metempsicoxi" (ueteuψύxwσις) ò trasmigraçion de l'añima attraverso varie existençe corpoie, no soltanto umañe, ma ascì animæ. Ogni existença a l'è determinâ da-o comportamento morâ de l'añima inte l'existença precedente: ciu quella se liga a-o corpo, cedendo a-i so dexidei e lasciandosene dominâ, ciu basso, inta gerarchia naturâ, o l'è l'organismo corpoio into quæ a deve trasmigrâ. Quande invece l'añima a zonze a deliviáse da-i interesci corpoii, a l'aquista a capaçitæ de vive sola e de tornâ a l'originaia sede soviaçeleste, dove a contemplò e idee. Into so scignificao urtimo a filosofia a vegne coscì pe Platon una "preparaçion pe a morte", votta a deliviâ l'añima da-o corpo. Questo s'otten eserçitando sempre ciu, inta vitta, quelle facortæ de l'añima che megio corispondan a-a so natua diviña e meno implican o so ligammo co-o corpo. De chì l'importança, in sce-o cian etico, da mæxima filosofia, concepia comme l'attivitæ puamente intellettiva a traverso a quæ l'añima a se destacca da ogni elemento corpoio. A filosofia, de fæto, in quant'a l'è "amô de savei", a l'esprimme una tendença irrescistibile a tornâ a quello stato contemplativo do mondo ideâ sperimentao da l'añima inta so vitta into mondo soviaçeleste, tendença ch'a l'insorze inte l'añima quande in lê se riadescia o ricordo, attraverso l'aoxilio da dialettica, da realtæ idiâ ch'a costituisce o modello eterno de quella senscibile. Inte questa prospettiva rentra ascì a ridefiniçion platonica, inti termini de una tenscion de l'añima verso o mondo de forme ideæ, da conceçion socratega de l'attrattiva che a conoscença di valoî a l'eserçita in sce-o voei: l'idea supremma, de l'essença da quæ parteçipan tutte i âtre, a l'è de fæto quella do ben (che Platon o paragoña a-o sô), a quæ a l'eserçita un'attrattiva irrescistibile in sce l'añima, sponciandola a eleváse sempre de ciu into dominio de l'universâ. Inte questa tenscion a l'idiâ e a l'eterno, deliniâ into "Scimpoxio" attraverso a figua do demmone Eros, consciste o coscì díto "amô platonico", força che, mediando tra o senscibile e l'intelligibile, sponcia l'añima a-a contemplaçion da beleçça ideâ e, perçò, dæta l'inscindibilitæ de "bello" e "ben", do veo ben.
Se a vitta prattica, o mondo di sentimenti e di dexidei terren vegnan coscì confinæ da l'etica platonica inta sfra corpoia, d'âtra parte a morâ de Platon a no l'implica una totâ svalutaçion di dexidei e di impursci che caratterizzan a vitta corpoia: se tratta ciutosto de riconosce a presença inta mæxima añima de questi elementi, segondo a dotriña psicologica esposta inta "Repubbrica", e de mantegnîli inte 'n stæto de subordinaçion e de equilibbrio, in moddo che no ostacolan l'añima inta realizzaçion do so compito morâ ciu elevao. Segondo a cellebre inmaggine do "Feddro", l'añima a l'è comme un caro co-e ae guidao da un aoriga e trainao da doi cavalli: l'aoriga o ne rappresenta a parte raçionâ e intellettiva, quella ch'a conosce a veitæ e o ben, mentre i doi cavalli ne rappresentan rispettivamente a parte coraggiosa ò irascibile, da quæ deriva i impulsci nobili, e a parte concupiscibile ò dexidiante, sede di impulsci ligæ a-a sfea corpoia. A conceçion psicologica espressa da questa inmaggine, otra che una dotriña morâ, a l'implica ascì una dotriña politica. L'è proprio in sce questa psicologia, de fæto, che, inta "Repubbrica", Platon o basa a dotriña do stato ideâ diviso inte træ classe de filosofi, che contemplando e idee o dirizzan raçionalmente; di sordatti, ò "guardien", che o difendan; e di produttoî, che ne asseguan l'existença da-o ponto de vista economico. Pæge de conseguença son e virtù che presezzan a ciascheduña de træ parte de l'añima e de træ classe do stato: rispettivamente a sapiença, o valô, a tempiança, in sce-e quæ sovrasta da pœu a giustiççia, che, faxendo laoâ into proprio campo ciascuña parte ò classe e impedindoghe de passâ i limmiti de so fonçioin, a l'assegua o megio orde tanto inta sfea morâ quante inte quella politica. A perfeçion de l'añima a l'è coscì, da questo punto de vista, no tanto inta negaçion ascetica de pascioin, e in genere de ogni attivitæ no contemplativa, quante inta subordinaçion armonega de facortæ infeioî a-e supeioî. Analogamente, int'o stato no gh'è salue se e classe no parteççipi da sapiença no óbediscian a quelli che, ciu vexin a-a veitæ, megio di âtri pœuan intuî ço che pe o stato l'è ben e lezifiâ e governâ in conformitæ a tâ conoscença. S'ha quindi un'assolua aristocraçia do savei, da quæ deriva un'estenscion di poei statæ fin in sce-a proprietæ e a famiggia, risolte inte l'unica famiggia e proprietæ do stato. Questo dualismo de politica e ascexi, de interesse fattivo pe o mondo e pescimistico orientamento verso l'aodelà, che Platon propriamente o no concilia (nonostante una çerta prevalença do motivo ascetico, da-o momento che a mæxima "Repubbrica" curmina inte una rappresentaçion mistega do destin otramondan de l'añima do tutto analloga a quella ch'a ciudde o "Fedon"), o se respegia infin, inta forma ciu tipica, inta negaçion do valô de l'arte, che pe Platon a no l'è conoscença e manifestaçion de veitæ, ma construçion fantastega, che da-a veitæ sempre ciu a s'allontaña. E se a scingola individualitæ existente a l'è imitaçion de l'idea, l'artista che raffigurando ò descrivendo o l'immita, o produxe una realtæ che inta gerarchia di enti a l'occupa o terço e infimo grao. No solo: ma e rappresentaçioin da poexia e de l'arte, agitando into moddo ciu vivo e forçe pascionæ de l'ommo, rendan ciu diffiçili o so dominio ò a so eliminaçion, e coscì contrastan o compito supremo da filosofia. Rifeindose a-a divinitæ l'umanizzan, e gh'attribuiscian de qualitæ indegne da so eterna natua.
A riflescion in sce-o tema de l'eleatismo segge parmenideo segge meliscian a sta a-a base do profondo riesamme che Platon o compisce de tutta a so filosofia inti urtimi dialoghi (i "dialoghi dialettichi"). Doppo avei rinnovao into "Teeteto" una critica organica e approfondia de l'opposta texi metafixica do senscismo, de origine eraclitea, Platon o l'affronta a problematica eleatica inte doi dialoghi cruxæ, into ""Parmenide"" e into ""Sofista"". Into primmo Platon o risponde a tutte e critiche contro a dotriña de idee che lê o l'immagina ghe seggian revotte da Parmenide e da Zenon. Superâ l'obieçion zenoniaña, a texi de una mortepriçitæ de idee e da so realtæ a no poeiva ancon êse garantia de fronte a-a renascente obieçion parmenidea, pe-a quæ ogni realtæ particolâ (saiv'a dî parte de un morteprixe, comme a-o l'è ascì ciascheduña idea) a s'apresenta comme tâ che "a l'è" lê mæxima e "a no l'è" tutte i âtre, mescciua, quindi, de "êse" e de "no êse" e pertanto apparença, ma no vea realtæ. E coscì Platon into "Sofista" o se vóze' a compî o "parriçidio", a confutâ saiv'a dî a texi centrâ do "venerando e terribile" Parmenide e a dimostrâ che o "no êse" ascì in quarche moddo "o l'è". O punto fondamentâ de questa dimostraçion o sta inta risoluçion do "no êse" inte l'"atritæ": quande noi dimmo che una cosa "a l'è" lê mæxima e "a no l'è" i âtre no femmo âtro che mette in evidença ço che in lê gh'è de "pægio" (taὐtόv) de lê mæxima e ço che gh'è de "despægio" (ἕtepov) di âtre, e quindi che lê "a l'è" identica con lê mæxima e "a l'è" diversa da-e âtre. O discorso, coscì, o mescia sempre into cian de l'"êse" e vegne meno a contraddiçion parmenidea. In sce questa base Platon o pœu da un lao elaborâ una nœuva e compia descriçion do metodo dialettico comme "divixon" (διaίpeσις) di generi e de specie e in lô de ço che gh'è de identico e de ço che gh'è de despægio (metodo, do quæ Platon mæximo o dà mortepprixe esemplificaçioin inti dialoghi dîti appunto "dialettichi"); e da l'âtro dâ un'adeguâ risposta a-e aporie sofisteghe, çiniche e megaiche inta predicaçion: a "comunança" (koιvwvίa) di generi e de specie (o pægio) e a so differença (o despægio) crean tutta una tramma de rapporti ontologichi che o pensceo e o lenguaggio devan respêgiâ quande connettan soggetto e predicao. No solo, ma o pœu trovâ finalmente una soluçion ascì o problema de l'errô, inspiegabile e inconcepibile finché interpretao comme un dî e un pensâ "ço ch'o no l'è", ma perfettamente ciario se inteiso comme un dî e un pensâ o "diverso". I resurtæ coscì conseguii e a feconditæ da nœuva dialettica son missi a-a prœuva da Platon ascì inte l'analixi di problemi etichi e politichi. Into "Filebo" de fæto o tenta, corezendo ascì o precedente reddeno dualismo tra ben e piaxei, d'inseî poxitivamente o piaxei (ò aomanco o piaxei "púo") inta scaa di valoî moræ, sciben che a-o de sotta do ben e da sciença; into "Polittico" da pœu, pù ribadindo l'opportunitæ che o poei o tocche solo a quelli che son sapienti inta sciença politica (ò "arte rexa"), o manifesta un'attençion ciu comprensciva da realtæ concreta ch'a mitiga l'utopia da "Repubbrica" e a prepaa o vasto affresco giuridico costituçionâ de "Lezze".
Questa attençion ciu comprensciva da realtæ concreta ch'a l'è caratteristega, pe tanti aspetti, de l'urtimo Platon a l'è âtrescì a-a base da cosmologia do "Timeo" e de l'estremo tentativo de mediâ o reddeno dualismo tra mondo de idee e mondo senscibile, ch'o l'è do resto vixibile ascì inte quella dotriña de "idee-numeri", comme intermediai tra e idee e e cose, ch'a n'è nota no da-i scriti de Platon ma da-a testimoniança de Aristotele. o "Timeo" o l'è un longo "mito" ò racconto in sce l'origine e a formaçion do mondo. O se ricollega into so prinçippio a-a "Repubbrica", da quæ o riassumme a primma parte. O conto do "Timeo" parte da-a ribadia distinçion tra "ço ch'o l'è sempre e o no g'ha nascita" e "ço ch'o nasce sempre e mai o l'è": o çê, ò ciutosto tutto o "cosmo", in quanto corpoio e vixibile, o no l'è stæto sempre, ma o l'è nasciúo, commençando da un "prinçipio" e pe œuvia do divin artefixe, o Demiurgo, ch'o l'ha plasmao o mondo a inmaggine do modello eterno: plasmao e no creao, perché Platon, oltre che do modello e da copia, o parla ascì de un "riçetaccolo universâ", ch'o l'è o lœugo (xώpa) into quæ se desgœugge o divegnî e che in lê o comprende e determinaçioin da mateia e do spaçio. Percose ninte o l'è ciu bello do "vivente", o mondo, œuvia belliscima do Demiurgo, o l'è lê ascì un vivente, fornio de un'añima (l'Añima do mondo) che o Demiurgo o l'ha formao co l'essença de l'indivixibile (eterno) e con quella do divixibile (divegnî), unindo a lô un'essença "mista", ch'a parteçipa de l'identico e do diverso. Una reddena proporçion matematica, a mæxima ch'a presciede a l'armonia muxicâ, a regola a compoxiçion do cosmo, struttuao in doi çerci intreççæ, di quæ quello esterno o l'è quello de l'identico e l'âtro o l'è quello do diverso, distinto a so votta inte sette circoli rœuanti e costituenti e orbite planetaie, mentre o tempo, "inmaggine mobile de l'eterno", o scandisce a regolaritæ di so movimenti. L'açion do Demiurgo e di âtri dê infeioî, a so œuvia de mediaçion rispetto a-o modello eterno a l'è poscibile solo in quanto existe, comme intermediai, i enti matematichi: i vei elementi de cose de fæto no son i quattro da tradiçion naturalistega (a tæra, l'ægoa, l'aia e o fœugo), ma e figue geometriche, che determinan segondo de regole precise a superfiçie, e quindi a corpoeitæ, de tutte e cose: tæra, ægoa, aia e fœugo ançi tran e so proprietæ da-o fæto che son conformæ segondo de speccie determinæ de poliedri regolæ. L'è da queste premisse che Platon o desgœugge into "Timeo" e varie e complesse ipotexi e dotriñe che van da-a cosmologia a l'astronomia, da-a teologia astrâ a-a matematica, da-a fixica a l'antropologia, da-a biologia a-a meixiña: questo mæximo carattere enciclopedico e scistematego o spiega l'enorme, e foscia unica, fortuña che quest'œuvia a l'ha avúo into corso di secoli.
O Platon "orâ"[Càngia | modifica wikitesto]
A maggiô novitæ into campo di studdi platonichi da segonda meitæ do sec. 20° a l'è costituia da-a rinnovâ discuscion in sce-e coscì díte "dotriñe oræ" (ἄYpaϕa δόYuata) suscitâ da l'interpretaçion "esoteica" ò "tubingheize" dovua prinçipalmente a H. J. Krämer, K. Gaiser e Th. A. Szlezák, interpretaçion che'a l'ha da pœu trovao di consensci ascì in França (P. Hadot) e in Italia (G. Reale). Che existesse de dotriñe che Platon o l'aviæ esposto solo oralmente inte l'Accademia l'ea noto segge da ço ch'o dixe Aristotele segge da di âtre fonte: celebre a saiæ stæta una leçion in sce-o ben, dove Platon o l'aviæ sostegnúo che i numeri son i prinçippi de tutte e cose. A scœua de Tubinga, basandose in sce-a texi de Platon circa a supeioitæ do discorso orâ a peto de quello scrito e in sce-a so esplicita affermaçion, inta VII lettia, de no avei mai misso pe iscrito a so vea dotriña, a n'ha concruso che queste dotriñe oræ costituiscian l'aotentica filosofia de Platon, quella ch'a staiæ in sce-o sfondo do Platon "essoteico" di dialoghi. Segondo l'interpretaçion de Krämer, se o senso do pensceo platonico o l'è da individuâ sorvetutto inte dotriñe oræ e se queste son costrute in sce-a teoria di "prinçippi", alloa o pensceo de Platon o l'appâ meno connesso a l'insegnamento de Socrate e ciu direttamente dipendente da l'orizzonte presocratico: a partî da-o problema di prinçippi, e no da-o concetto socratico, Platon o saiæ zonto de fæto a-a dotriña de idee.
O Platon latin[Càngia | modifica wikitesto]
Inte l'Occidente latin, scin a-o sec. 12°, a l'ea nota, tra i œuvie de Platon, solo a primma parte do "Timeo" inta traduçion e co l'ampio commento de Calçiddio (4° sec. d. C.), recepia comme testo fondamentâ pe a cosmologia âtomedievâ. A Enrico Aristippo, vescovo de Catania (m. 1162), remontan e primme traduçioin latiñe do Menomme e do Fedon, mentre a Ghigermo de Moerbecke (m. 1286) se deve a traduçion, sciben parçiâ, do ""Parmenide"" co-o commento de Proclo (traduçioin queste pubbricæ in ediçion critica into Corpus platonicum Medii Aevi diretto da R. Klibansky, 1939 e segg.). A-i iniççi do sec. 15°, a prœuvo a l'insegnamento da lengoa grega pi œuvia de Manuælo Crisolora, repiggion e traduçioin latiñe di œuvie platoniche, "Fedro", "Apologia", "Criton", "Lettie" da parte de Lonardo Brun, a "Repubbrica" da parte de Pier Candido Decembrio, "Eutifron" da parte de Rinuccio Aretin e Francçesco Filelfo. A meitæ do sec. 15° a traduçion de "Lezze" e do "Parmenide" a cua de Zorzo Trapezunzio a segnò una svotta pe l'elaboaçion teorica do platonismo rinascimentâ. A traduçion, infin, de l'intrego corpus platonico a œuvia de Marseggio Fixin (stampâ a Firençe into 1484) a piggiâ o sorvevento in sce-e precedente traduçioin umanisteghe e a vegniâ ristampâ inti secoli succescivi.
Iconografia[Càngia | modifica wikitesto]
Semmo che, pe incarego do scolao Mitradate de Scio, l'ea stæto eseguio da-o bronzista Silanion un retræto collocao inte l'Accademia, foscia quande Platon o l'ea anco-in vitta. Se ne conosce ciu che una chinzeña de coppie marmoie, fra e quæ e megio son a Berlin, a Romma (Museo Naçionâ Roman), inte una colleçion privâ tedesca. Platon o l'appâ con una barba foltae co-a fronte arrappâ.


text:
San Pantalin
Pantalin (Πavteλeήuwv in grego; Pantaleo in latin, Nicomeddia, † 27 luggio 305), santo, martire, protetô d'i meghi e d'e bonedonne. Se festezza o 27 de luggio.
Vitta, morte e miacoi[Càngia | modifica wikitesto]
O gódì scin da l'antighitæ de un vasto curto in Oriente e in Occidente, a-o pao di çellebri Coximo e Damian ò Çiro e Zane, co-i quæ o divize inta rappresentaçion agiografica o modello martiriâ e taomaturghico de santi meghi "anàrghiri" e ben di træti lezendiai stereottipi, e a-o pao di âtri santi intercessoî (gruppo di quattorze Santi Aoxiliatoî in Occidente). A so popolaritæ a l'è testimoniâ da-a Pascio zontane in varrie redaçioin e vanezamenti in grego, ærminio, zorzan, copto, arabo.
Segondo a lezendia Pantalin, nativo de Nicomedia in Bitinia, educao crestiañamente da-a moæ Eübule (aregordâ into Scinassaio Costantinopolitan a-o 30 de março), ma no ancon battezzao, o l'è affidao da-o poæ pagan a-o gran mego Eüfroxin e o l'imprende a meixiña tanto perfettamente da meitâse l'ammiraçion e l'affetto de l'imperao Mascimian. O s'avvexiña a-a fe' crestiaña da exempio e da-a dotriña de Ermoláo, presbittio crestian ch'o vive ascozo pe timô da persecuçion, o quæ o-o convinçe progrescivamente a abbandonâ l'arte de Asclepio, garantindoghe a capaçitæ de guarî ogni mâ into solo nomme de Cristo: de ço fa esperiença o mæximo Pantalin, o quæ, doppo avei visto risciuscitâ a-a sola invocaçion de Cristo un figgiœu morto pe-a dentâ de una vipera, o se fa battezzâ. A guarixon de 'n orbo, ch'o s'ea adriçao a lê doppo avei consumao tutte e sostançe apprœuvo a i atri meghi, a provoca a guarixon spirituâ e a converscion segge de l'orbo che do poæ do santo. A-a so morte Pantalin, distribuio o patrimonio a-i servi e a-i povei, o vegne o mego de tutti, sciuscitando, pe l'exerçiççio de badda da profescion, l'inviddia e o risentimento di colleghi e a conseguente denonçia a l'impiatô. L'orbo, ciammao a testimoniâ, inte l'evidençiâ a gratuitæ e a rapiditæ da guarixon, non che l'incapaçitæ e a venalitæ di atri meghi, o fa l'apologia de Cristo contra Asclepio, guaagnandose perçò o martœuio.
O conto a sto punto o va aprœuvo a-a strutua propria de un pascio: l'imperatô con de luxinghe e di dosci rimprovei o tenta de dissuade o zoeno da-o prefei Cristo a Ascleppio. Pantalin o propon un'ordaja tra i sacerdoti paghen e lê: indærno s'invexenda i sacerdoti in gio a un paralittico appoxitamente convocao invocando tra i dê Asclepio, Galen e Ipoccrate ascì; o santo invece doppo una tiata anti-idolattrica o guaisce into nomme de Cristo o marotto. O miaco o sciuscita a converscion de molti e l'ostinaçion di sacerdoti e de l'impiao, che a-e luxinghe o fa seguî una longa serrie de tormenti: rascciammento con de ciote de færo e bruxœuje a-i scianchi con de fraxelle, annegamento, espoxiçion a-e fee, rœua. Ogni tentativo o risurta inefficaxe e o provoca ancon de ciu l'ira do tiranno, ch'o l'accuza o santo de “magia”. O Pascio o piggia quindi l'andio de un romanço ciclico co l'inseimento de di atri santi personaggi, perché, sciu subdolo invio de l'imperatô, Pantalin ingenuamente no solo o fa o nomme do vegio Ermolâo e de atri doi crestien, ma o-i va a pigiâ lê mæximo pe condúli nanti o sovran, ch'o i fa moî. A sentença de morte do zoeno a no l'ezaorisce a fantasmagoia do maavegiozo: a punta a se ceiga comme çeja; i carneffexi domandan perdon a-o santo e una voxe de de d'âto a cangia o nomme do zoeno: “ti no ti te ciammiæ ciu Pantalin, ma o to nomme o saiâ Pantaleémon, perché t'aviæ compascion de molti: ti saiæ porto pe quelli lambrocciæ da-a tempesta, refuggio di affriti, protettô di oppresci, mego di maoti e persecutô di diai”. In sce-o modello di atre pascioin antighe o l'è o santo a exortâ i carnefexi a corpîlo e doi urtimi prodigi ciudan o conto: da-a feja sccioisce do sangue messcio a do læte, mentre l'ærbo a-o quæ Pantalin o ven ligao o se carega de fruti.
A critica agiografica a l'ha da tempo riconosciúo o carattere totalmente fabulozo da Pascio, un conto farçio de l'elemento maavegiozo e miacoistego, de motivi ricorenti inta lettiatua do gennere: un testo tipico de pascioin tarde ò artifiçiæ, tendente no a definî o profî storico, ma a deliniâ o “tipo” sorvuman de martire intreppido, do santo taomaturgo ch'o l'œuvia de badda a sarveçça fixica e spiituâ di devoti. Ben evidenti son in particolâ i ponti in comun co-e Vitte e-e Pascioin di santi meghi anarghiri (specce Coximo e Damian): l'opoxiçion tra meexiña pagaña venâ e evergetismo crestian, o motivo de l'invidia di colleghi... Ma assæ ciu evidenti son i intenti de una scimmile lettiatua, amiante a edificâ e ciu ancon a infonde a traverso e figue di santi meghi rescióo e fiducia inti fedeli.
Malgrao a scarsciscima crença da narraçion, l'è ben attestao e coordinæ agiografiche. O dies natalis de Pantalin o l'è prevalentemente fissao a-o 27 luggio, taloa con oscillaçion de quarche giorno. O Martirologio Gionimian a-o 28 luggio o g'ha in Nicomedia Pantaleonis. O Scinassaio da Gexa costantinopolitaña o l'aregorda Pantalin a-o 27 de luggio.
A diocexi de Cremma, in provinça de Cremoña, a-o çellebra o 10 de zugno, giorno into quæ, pe so intercescion, a çittæ a fu deliviâ da-a pesta.


text:
Mole
A Mole a l' è un grüppo de 6,022 ● 1023 unitæ chimiche (atomi o molecole), üsä pe contä e mexime unitæ in grandi nümeri.
A definision de Mole a l' è dovüa a Wilhelm Ostwald, che o l' ha stabilia in to 1896. Pe definï correttamente o concetto de Mole bezögna primma avei ciæo quello de Nümero de Avogadro. Piggiando quantitæ in peiso de sostanse diverse, che stagghen fra de lô in to meximo rapporto in to quale sta i rispettivi peixi molecolari, se piggia o meximo nümero de molecole. In particolare questo o l' avvegne quande conscideremmo un nümero in grammi de ogni sostansa pari ao sö peiso molecolare: 2 g de idrogeno, 17 g de ammoniaca, 18 g d' ægua, 44 g de anidride carbonica e coscì via, contegnen sempre un uguale nümero de molecole, dîto Numero de Avogadro.
A Mole a l' è unna quantitæ de sostansa che a contegne un nümero de Avogadro de molecole. O valore de o nümero de Avogadro o l' è 6,022 ● 1023.
Pe piggiä unna mole de sostansa perciò doviemo pesäne un nümero de grammi pari ao sö peiso molecolare. O nümero de Avogadro o l' è stæto calcolou in laboratorio con diversci scistemi sperimentali, ma o pö esse stabilio anche in base ao fattore de converscion fra l' unitæ de massa atomega e o grammo.
Da o concetto de Mole deriva quello de Molaritæ, che o se definisce comme o nümero de moli de soluto pe litro de solusion.